text:
IGICE CYA 11
“Inzira Ze Zose Zirangwa n’Ubutabera”
1, 2. (a) Ni akahe karengane gakabije kageze kuri Yozefu? (b) Ni gute Yehova yakuyeho ako karengane?
HARI ibintu runaka byabayeho, bikaba byari akarengane gakabije. Umusore umwe wari ufite uburanga yagize atya abona ashyizwe mu buroko kandi ari nta cyaha yari yakoze. Bamureze bamubeshyera ko ngo yashatse gufata umugore ku ngufu. Ariko kandi, ntibwari ubwa mbere yari ahuye n’akarengane. Imyaka myinshi mbere y’aho, igihe uwo musore Yozefu yari afite imyaka 17, yari yaragambaniwe n’abavandimwe be bwite maze bashaka kumwica. Hanyuma, baramugurishije maze ajya kuba umucakara mu gihugu cy’amahanga. Igihe yari muri icyo gihugu yanze kwemera amareshyo y’umugore wa shebuja. Uwo mugore wari watewe utwatsi yahimbye ikirego cy’ikinyoma, nuko uwo musore ashyirwa mu buroko atyo. Ikibabaje ariko, ni uko Yozefu yasaga n’aho atari afite umuntu wo kumuvuganira.
Yozefu yababarijwe mu “nzu y’imbohe” azira akarengane
2 Ariko kandi, Imana ‘ikunda gukiranuka n’imanza zitabera’ yarabirebaga (Zaburi 33:5). Yehova yagize icyo akora kugira ngo arenganure Yozefu, atuma habaho ibintu byatumye amaherezo arekurwa. Ibirenze ibyo kandi, Yozefu
3. Kuki bidatangaje kuba twese twifuza gukorerwa ibintu bihuje n’ubutabera?
3 Inkuru nk’iyo idukora ku mutima, si byo se? Ni nde muri twe utari wabona umuntu arenganywa cyangwa ngo we ubwe arenganywe? Mu by’ukuri, twese twifuza gukorerwa ibintu bihuje n’ubutabera, birangwa no kutarobanura ku butoni. Ibyo ntibitangaje, kubera ko Yehova yaduhaye imico igaragaza kamere ye, kandi ubutabera bukaba ari umwe mu mico ye y’ingenzi (Itangiriro 1:27). Kugira ngo tumenye Yehova neza, tugomba gusobanukirwa ukuntu abona ibihereranye n’ubutabera. Bityo, dushobora kwishimira cyane kurushaho inzira ze zihebuje kandi ibyo bigatuma turushaho kugirana na we imishyikirano ya bugufi.
Ubutabera Ni Iki?
4. Dukurikije uko abantu babona ibintu, akenshi usanga ubutabera bubonwa bute?
4 Dukurikije uko abantu babona ibintu, akenshi usanga ubutabera bubonwa ko ari ukubahiriza gusa amategeko nta kubogama. Igitabo kimwe kivuga ko “ubutabera bufitanye isano n’amategeko, ibyo umuntu asabwa gukora, uburenganzira bwe n’inshingano ze, kandi bukaba buca imanza butarobanuye ku butoni cyangwa butabogamye” (Right and Reason
5, 6. (a) Amagambo yo mu rurimi rw’umwimerere yahinduwemo “ubutabera” asobanura iki? (b) Kuba Imana itabera bisobanura iki?
5 Gusuzuma amagambo yo mu rurimi rw’umwimerere yakoreshejwe muri Bibiliya bishobora gutuma umuntu asobanukirwa ubutabera bwa Yehova mu buryo bwimbitse. Mu Byanditswe bya Giheburayo, hari amagambo atatu y’ingenzi yakoreshejwe. Ijambo rikunze guhindurwamo “ubutabera” rishobora nanone guhindurwamo “ibyo kutabera” (Itangiriro 18:25). Andi magambo abiri asigaye, ubusanzwe ahindurwamo “gukiranuka.” Mu Byanditswe bya Kigiriki bya Gikristo, ijambo ryahinduwemo “gukiranuka” risobanurwa ko ari “umuco wo kutabera.” Muri rusange, nta tandukaniro riri hagati yo gukiranuka n’ubutabera.
6 Bityo rero, iyo Bibiliya ivuze ko Imana itabera, iba itubwira ko ikora ibyo gukiranuka kandi ko itarobanura abantu ku butoni, ibyo ikaba ibikora buri gihe nta kubogama (Abaroma 2:11). Mu by’ukuri, nta wakwiyumvisha ko yakora ibinyuranye n’ibyo. Elihu wari uwizerwa yaravuze ati “ntibikabeho ko Imana ikora ibyaha, n’Ishoborabyose ngo ikore ibyo gukiranirwa” (Yobu 34:10). Ni koko, Yehova ntashobora ‘gukora ibyo gukiranirwa.’ Kubera iki? Kubera impamvu ebyiri z’ingenzi.
7, 8. (a) Kuki Yehova adashobora gukora ibyo gukiranirwa? (b) Ni iki gituma Yehova arangwa no gukiranuka cyangwa kutabera mu byo akorera abandi?
7 Icya mbere, Yehova ni uwera. Nk’uko twabibonye mu Gice cya 3, Yehova ni uwera kandi arakiranuka mu buryo butagereranywa. Ku bw’ibyo, ntabasha gukora ibyo gukiranirwa. Reka turebe icyo ibyo bishaka kuvuga. Kuba Data wo mu ijuru ari uwera, biduha impamvu zumvikana zo kwizera ko atazigera afata nabi abana be. Yesu na we yari afite icyo cyizere. Mu ijoro rya nyuma ry’ubuzima bwe bwo ku isi, yarasenze ati “Data Wera, ubarinde [ni ukuvuga abigishwa] ku bw’izina ryawe” (Yohana 17:11, NW). Mu Byanditswe, imvugo ngo “Data Wera” yerekeza kuri Yehova wenyine. Ibyo birakwiriye, kubera ko nta mubyeyi wa kimuntu ushobora kugereranywa na We mu bihereranye no kwera. Yesu yari yizeye mu buryo bwuzuye ko abigishwa be bari kurindwa na Se, utanduye muri byose kandi ufite kamere idashobora na rimwe kuba yabogamira ku gukora icyaha.
8 Icya kabiri, kamere y’Imana ubwayo irangwa n’urukundo ruzira ubwikunde. Bene urwo rukundo rutuma ikorera abandi ibyo gukiranuka. Ariko kandi, akarengane k’uburyo bwinshi
Imbabazi n’Ubutabera Butunganye bwa Yehova
9-11. (a) Ni irihe sano riri hagati y’ubutabera bwa Yehova n’imbabazi ze? (b) Ni mu buhe buryo ubutabera bwa Yehova hamwe n’imbabazi ze bigaragarira mu byo agirira abantu b’abanyabyaha?
9 Ubutabera bwa Yehova, kimwe n’undi muco wose ugize kamere ye itagereranywa, buratunganye mu buryo bwuzuye. Mose yasingije Yehova maze arandika ati “icyo Gitare, umurimo wacyo uratunganye rwose, ingeso zacyo zose ni izo gukiranuka [“inzira ze zose zirangwa n’ubutabera,” NW]: ni Imana y’inyamurava, itarimo gukiranirwa, ica imanza zitabera, iratunganye” (Gutegeka 32:3, 4). Buri gihe Yehova akora ibihuje n’ubutabera mu buryo butagira amakemwa
10 Hari isano rya bugufi cyane hagati y’ubutabera bwa Yehova n’imbabazi ze. Muri Zaburi ya 116:5, hagira hati “Uwiteka ni umunyambabazi kandi ni umukiranutsi [“ntabera,” The New American Bible]: ni koko, Imana yacu igira ibambe.” Koko rero, Yehova ntabera kandi ni umunyambabazi. Iyo mico yombi ntivuguruzanya. Kuba agira imbabazi ntibivuga ko apfobya ubutabera bwe, nk’aho ubutabera bwe bwagombye kugaragazwa mu buryo butagoragozwa. Ahubwo, incuro nyinshi iyo mico yombi ayigaragariza icyarimwe. Reka dufate urugero.
11 Abantu bose barazwe icyaha, bityo bakaba bakwiriye igihano cy’icyaha
Ubutabera bwa Yehova Bususurutsa Umutima
12, 13. (a) Kuki ubutabera bwa Yehova butuma tugirana na we imishyikirano ya bugufi? (b) Ni uwuhe mwanzuro Dawidi yagezeho ku bihereranye n’ubutabera bwa Yehova, kandi se, ni gute ibyo bishobora kuduhumuriza?
12 Yehova ntagaragaza umuco w’ubutabera mu buryo butarangwa n’ibyiyumvo butuma tumwitarura, ahubwo awugaragaza mu buryo bushishikaje butuma dushaka kumwegera. Bibiliya isobanura neza ubutabera bwa Yehova cyangwa gukiranuka kwe birangwa n’impuhwe. Reka turebe bumwe mu buryo bususurutsa umutima Yehova agaragazamo ubutabera bwe.
13 Ubutabera bwa Yehova butunganye butuma aba uwizerwa akaba n’indahemuka ku bagaragu be. Dawidi umwanditsi wa Zaburi, yaje kwishimira ubwe icyo kintu kigize ubutabera bwa Yehova. Ni uwuhe mwanzuro Dawidi yagezeho ahereye ku bintu yiboneye ubwe no ku byo yize ku bihereranye n’inzira z’Imana? Yaravuze ati “Uwiteka akunda imanza zitabera, ntareka abakunzi be: barindwa iteka ryose” (Zaburi 37:28). Mbega ukuntu ayo magambo atanga icyizere gihumuriza! Imana yacu ntizigera itererana abantu bayibaho indahemuka. Ku bw’ibyo rero, dushobora kwiringira tudashidikanya ko izatuba hafi kandi ikatwitaho mu buryo bwuje urukundo. Ubutabera bwayo burabitwemeza!
14. Ni gute kuba Yehova yita ku bantu batishoboye bigaragarira mu Mategeko yahaye Abisirayeli?
14 Ubutabera bw’Imana bwita ku byo abantu bababaye bakeneye. Kuba Yehova yita ku bantu batishoboye bigaragarira mu Mategeko yahaye Abisirayeli. Urugero, Amategeko yateganyaga gahunda zihariye zo kwita ku mfubyi n’abapfakazi (Gutegeka 24:17-21). Kubera ko Yehova yari azi ukuntu ubuzima bwashoboraga gukomerera bene iyo miryango, we ubwe yababereye Umucamanza n’Umurinzi urangwa n’imico ya kibyeyi, akaba ari we ‘waciraga imfubyi n’abapfakazi imanza zibarengera.’ (Gutegeka 10:18; Zaburi 68:6, umurongo wa 5 muri Biblia Yera.) Yehova yabwiye Abisirayeli ko mu gihe bari kugirira nabi abagore cyangwa abana batagira kirengera, ko nta kabuza yari kumva ugutaka kwabo. Yaravuze ati ‘uburakari bwanjye buzagurumana.’ (Kuva 22:21-23, umurongo wa 22-24 muri Biblia Yera.) Nubwo uburakari atari umwe mu mico y’ingenzi ya Yehova, ibikorwa by’akarengane bikozwe nkana bituma arakara mu buryo bukiranuka, cyane cyane iyo bikorewe abantu boroheje kandi batagira kirengera.
15, 16. Ni ikihe gihamya gikomeye kigaragaza ko Yehova atarobanura abantu ku butoni?
15 Nanone kandi, Yehova atwizeza ko ‘atita ku cyubahiro cy’umuntu, [ko] adahongerwa’ (Gutegeka 10:17). Mu buryo butandukanye n’uko bimeze ku bantu benshi bafite ububasha cyangwa bagira ingaruka ku bandi, Yehova we ntashobora gushukwa n’ubutunzi cyangwa igihagararo cy’umuntu. Ntajya agira urwikekwe cyangwa ngo arobanure abantu ku butoni. Reka turebe igihamya gikomeye kigaragaza ko Yehova atarobanura abantu ku butoni. Igikundiro cyo kuba mu mubare w’abamusenga by’ukuri, biringiye kuzabaho iteka ryose, ntigihabwa gusa itsinda rito ry’abantu yitoranyirije. Ahubwo, ‘mu mahanga yose, umwubaha agakora ibyo gukiranuka, aramwemera’ (Ibyakozwe 10:34, 35). Ibyo byiringiro bihebuje bihabwa abantu bose hadakurikijwe inzego barimo, ibara ry’uruhu rwabo cyangwa igihugu batuyemo. Mbese, ubwo si bwo butabera nyakuri buruta ubundi bwose?
16 Hari ubundi buryo Yehova agaragazamo ubutabera bwe butunganye dukwiriye gusuzuma kandi tukabuha agaciro: ni ukuvuga uburyo afata abantu barenga ku mahame ye akiranuka.
Ntatsindishiriza na Hato Abo Gutsindwa
17. Sobanura impamvu akarengane kari muri iyi si katatuma tugira ugushidikanya uko ari ko kose ku bihereranye n’ubutabera bwa Yehova.
17 Hari abantu bashobora kwibaza bati ‘niba Yehova atihanganira ibyo gukiranirwa, ni gute dushobora gusobanura impamvu ituma abantu bagerwaho n’imibabaro bazira akarengane, n’impamvu muri iyi si ya none higanjemo ibikorwa byanduye?’ Ako karengane ntikatuma tugira ugushidikanya uko ari ko kose ku bihereranye n’ubutabera bwa Yehova. Ibyinshi mu bikorwa by’akarengane bikorerwa muri iyi si mbi ni ingaruka z’icyaha abantu barazwe na Adamu. Muri iyi si aho abantu badatunganye bihitiramo gukora ibyaha, akarengane karogeye
18, 19. Ni iki kigaragaza ko Yehova atazakomeza kwihanganira abantu barenga nkana ku mategeko ye akiranuka?
18 Nubwo Yehova agirira imbabazi nyinshi abamugana nta buryarya, ntazakomeza kwihanganira imimerere itukisha izina rye ryera (Zaburi 74:10, 22, 23). Imana ica imanza zitabera ntinegurizwa izuru; ntizarinda abakora ibyaha nkana ngo be gucirwaho iteka rikwiriye imyifatire yabo. Yehova ni “Imana y’ibambe n’imbabazi, itinda kurakara, ifite kugira neza kwinshi n’umurava mwinshi; . . . ntitsindishiriza na hato abo gutsindwa” (Kuva 34:6, 7). Mu buryo buhuje n’ayo magambo, rimwe na rimwe Yehova yagiye abona ko ari ngombwa guhana abantu bica nkana amategeko ye akiranuka.
19 Reka dufate urugero rw’ibyo Imana yagiriye Isirayeli ya kera. Igihe Abisirayeli bari bamaze kugera mu Gihugu cy’Isezerano, bagiye kenshi bakora ibikorwa by’ubuhemu. Nubwo ibikorwa byabo by’ubuhemu ‘byababazaga’ Yehova, icyo gihe ntiyahise abanga (Zaburi 78:38-41). Ahubwo, yabahaye uburyo bwo guhindura imyifatire yabo abigiranye imbabazi. Yarabinginze ati “sinezezwa no gupfa k’umunyabyaha; ahubwo nezezwa n’uko umunyabyaha ahindukira, akava mu nzira ye, maze akabaho: nimuhindukire, mugaruke muve mu nzira zanyu mbi; kuki mwarinda gupfa, mwa ab’inzu ya Isirayeli mwe” (Ezekiyeli 33:11)? Kubera ko Yehova abona ko ubuzima ari ubw’agaciro, yohereje abahanuzi be kenshi kugira ngo Abisirayeli bashobore kureka inzira zabo mbi. Ariko ubwo bwoko bwari bufite imitima yinangiye bwanze rwose kumva, bwanga no kwihana. Amaherezo, Yehova yabuhanye mu maboko y’abanzi babwo, ku bw’izina rye ryera n’icyo risobanura.
20. (a) Ibyo Yehova yajyaga agirira Abisirayeli bitwigisha iki ku bihereranye na we? (b) Kuki intare ishushanya mu buryo bukwiriye ubutabera bwa Yehova?
20 Ibyo Yehova yajyaga agirira Abisirayeli bitwigisha byinshi ku bihereranye na we. Tumenya ko amaso ye areba ibintu byose abona ibikorwa byo gukiranirwa, kandi ko ibyo abona bigira ingaruka ku byiyumvo bye mu buryo bwimbitse (Imigani 15:3). Nanone kandi, kumenya ko aba ashaka kugaragaza imbabazi iyo hari impamvu zituma azigaragaza bituma tumugirira icyizere. Ikindi kandi, tumenya ko nta na rimwe ubutabera bwe buhutiraho. Kubera ukwihangana kwa Yehova, abantu benshi bafata imyanzuro bibeshya ko atazigera aciraho iteka abantu babi. Ariko ibyo nta ho bihuriye n’ukuri, kubera ko ibyo Imana yagiriye Abisirayeli bitwigisha ko ukwihangana kwayo gufite aho kugarukira. Yehova ashyigikira ibyo gukiranuka mu buryo budakuka. Mu buryo butandukanye n’uko bimeze ku bantu, bo akenshi bareka gukurikiza ubutabera, ntajya atezuka mu guharanira ibyo gukiranuka. Mu buryo bukwiriye, intare ishushanya ubutabera bwubahirizwa mu buryo burangwa n’ubutwari, igaragaza ukuhaba kw’Imana n’intebe yayo y’ubwami * (Ezekiyeli 1:10; Ibyahishuwe 4:7). Bityo, dushobora kwiringira tudashidikanya ko azasohoza amasezerano ye ahereranye no gukura akarengane kuri iyi si. Ni koko, uburyo bwe bwo guca imanza bushobora kuvugwa mu magambo ahinnye muri ubu buryo bukurikira: ntajenjeka iyo bibaye ngombwa; agira imbabazi igihe cyose bishoboka.
Kwegera Imana Ica Imanza Zitabera
21. Mu gihe dutekereza ku bihereranye n’ukuntu Yehova agaragaza ubutabera, ni gute twagombye kumubona, kandi kuki?
21 Mu gihe dutekereza ku bihereranye n’ukuntu Yehova agaragaza ubutabera, ntitwagombye kubona ko ari umucamanza utagira ibyiyumvo, ukagatiza, ushishikazwa gusa no guciraho iteka abanyabyaha. Ahubwo, twagombye kubona ko ari Umubyeyi wuje urukundo, ariko utajenjeka, ufata abana be igihe cyose mu buryo bwiza bushoboka bwose. Kubera ko Yehova ari umubyeyi utabera cyangwa ukiranuka, ashyira mu gaciro mu bihereranye no kuba atajenjeka mu birebana no gukiranuka hamwe n’uburyo agaragariza impuhwe zuje urukundo abana be bo ku isi bakeneye ubufasha bwe no kubabarirwa, ku buryo hatabaho kubogama.
22. Yehova yatumye dushobora kugira ibihe byiringiro abitewe n’ubutabera bwe, kandi se, kuki yatugiriye ibintu nk’ibyo?
22 Mbega ukuntu dushobora gushimira ku bwo kuba ubutabera bw’Imana bukubiyemo ibirenze ibyo guciraho iteka abanyabyaha! Yehova, abitewe n’ubutabera bwe, yatumye tugira ibyiringiro bishishikaje rwose
^ par. 20 Mu buryo bushishikaje, Yehova yigereranyije n’intare igihe yaciragaho iteka Isirayeli yahemutse.


c: text/html

text:
Aragaya ababona ubumuga k’ubufite mbere yo kumubonamo umuntu
Sosiyete nyarwanda iragirwa inama yo guha abafite ubumuga agaciro bafite, aho kubabona mu isura y’ababufite ariko badashoboye.
Ni ibyagarutsweho na Murema Jean Baptiste ushinzwe amategeko mu ihuriro nyarwanda ry’imiryango y’abafite ubumuga (NUDOR) mu mahugurwa yateguwe na Pax Press n’abaterankunga bayo ku bijyanye no gufasha abafite ubumuga kugira uruhare mu nzego zose zifata ibyemezo zirimo n’itangazamakuru.
Murema avuga ko hari abantu bagifite imyumvire yo kubonamo abafite ubumuga, ubwo bumuga mbere yo kubabonamo abantu bameze kimwe n’abandi.
Aha ngo usanga hari n’ababita abatari bazima bagendeye ku mvugo ko abadafite ubumuga ari abantu bazima.
Ati” Kuki iyo ubonye umuntu nk’uwo umubonaho ubwo bumuga aho kumubonamo umuntu (human being), birakwiye ko imyumvire ihinduka ukamubonamo umuntu nkuko nawe wibona.”
Akomeza avuga ko kuba umuntu afite ubumuga bitamubuza kugira ubushobozi bwo gushobora ibyo udafite ubwo bumuga ashoboye. Atanga ingero z’abanoza akazi kabo neza kuko nta bindi baba bahugiyemo.
Ndayisaba Leonidas umunyamakuri ufite ubumuga bwo kutabona yemeza ko abafite ubumuga bashoboye, dore ko yabashije kwiga amashuri yisumbuye na kaminuza nta bikoresho nkenerwa abona by’abafite ubumuga ariko akayasoza.
Avuga ko aho yaciye kuri radiyo zitandukanye yagiye anoza akazi ke adafite ibyo bikoresho, agasaba ko abafite icyo kibazo bajya babihabwa. Yemeza ko abafite ubumuga bashoboye kimwe n’abatabufite.
Ku kibazo cy’imvugo abafite ubumuga ariko hari abavuga ko nubwo byitwa ababufite bugaragara hari abatazi uko ababufite bagomba gufatwa, niba ari inama ngo babategurire ibibafasha kuyikurikirana neza, bityo bakibaza bati se ufite ubumuga aje muri iyo nama agataha ntacyo yumvise kandi amikoro yari ahari, ubwo ufite ubumuga ni nde?
Basaba ko abafite ubumuga bashakirwa inzira zikwiye aho banyura mu mihanda, ifite imiferege idapfundikiye bigakorwa, insinga zidapfutse nazo zigapfukwa ndetse n’abagura imodoka zitarwa abantu mu buryo bwa rusange nabo bakazirikana abafite ubumuga.
Kugira ubumuga ni ukuba udafite urugingo runaka cyangwa rwarataye ubushobozi bwo gukora nk’urudafite ikibazo.
Leta y’u Rwanda yagiye ishyiraho politiki zigamije guteza imbere abafite ubumuga; kubahiriza uburenganzira bwabo, ishyiraho inama y’igihugu yabo mu 2011 ndetse n’itegeko ryo kurengera abafite ubumuga mu 2007, gushyiraho gahunda y’uburezi budaheza n’ibindi ariko ikibutswa ko hari abafite ubumuga babura uko bafashwa mu mashuri kubera ko ataborohereza ku bikorwa remezo, ibikoresho, abarimu babihugukiwe n’ibindi.
Ibarura rusange ry’abaturage n’imiturire ryakozwe na leta mu 2013 ryatangaje ko abafite ubumuga bagera hafi ku bihumbi 500. Ihuriro ryabo rivuga ko abagera kuri 48% batigeze bakandagira mu ishuri kubera akato bakunze guhabwa.
Ntakirutimana Deus

robotstxt: allowed

filter: keep


text:
Indwara ya Gapfura cyangwa se Ikirimi
Indwara abantu bakunze kwita gapfura cyangwa se ikirimi, cyangwa se angine mu ndimi z’amahanga, ni indwara ikunze gufata abana iterwa n’udukoko dutandukanye dufata mu muhogo hakabyimba.
Bimwe mu bimenyetso iyi ndwara igira mu bana harimo nko kumira akababara, kunanirwa kurya, kugira umuriro, gucika intege, ndetse no kugira umwuma.
Iyi ndwara iyo itavuwe neza ishobora gutuma twa dukoko dukwira mu mubiri ukaba wagira ubundi burwayi nk’ubw’umutima (rheumatic heart disease), umwijima, ndetse n’izo mu bwonko.
Ubu ni uburwayi buvurwa kwa muganga bugakira; bumwe mu buryo bukoreshwa n’ababyeyi mu kuvura ubu burwayi harimo nk’ibyo bita guhara cyangwa se gukata ikirimi bishobora kugira ingaruka ku buzima bw’umwana harimo nko gukwirakwira kw’udukoko mu bindi bice by’umubiri ndetse no kugabanuka kw’ubwirinzi bw’umubiri.


text:
Gukura abana mu buzima bwo mu muhanda bisaba kubikora batabujijwe uburenganzira bwabo ndetse batanahutajwe.
Uburyo bwiza ikigo cy’Abadacogora n’Intwari cya Caritas ya Kigali gikoresha ni ukubasanga aho bari bakabegera bakabaganiriza ndetse bakanabatega amatwi. Mu kubabwira ibyo Caritas ikora muri urwo rwego ,babumvishako bifuza guhindura ubuzima babagana bakabereka inzira banyuramo. Ababyemeye bafata umugambi ku giti cyabo maze bakagana Ikigao Abadacogora n’Intwali cya Caritas Kigali bagafashwa.
Ubu bwumvikane hagati y’umwana wo mu muhanda n’abarezi bo mu kigo cy’Abadacogora n’Intwali buba bugamije ko umwana nawe agira uruhare mu bimukorerwa,kandi akagaragaza ubushake afite muri gahunda yo guhinduka.
Ubu buryo bwo gukura abana mu buzima bwo mu muhanda ikigo cy’Abadacogora n’Intwari cyasanze aribwo buryo bwiza bwo kwegera abana no kubahumuriza ndetse bakemera kuva muri ubwo buzima badashyizweho ingufu.
Padiri TWIZEYUMUREMYI Donatien amurika ibyo Cartas Kigali ikora mu kwita ku bana bo mu muhanda tariki ya 20/12/2018 muri Hoteli Malasa mu mujyi wa Kigali yagaragaje uburyo bakoresha bakura aba bana mu buzima bwo mu muhanda, Ikigo k’igihugu gishinzwe Igororamuco (NRS) cyahise cyiyemeza gukoresha uburyo bwo gukura abana mu buzima bwo mu muhanda gikoresheje ubu buryo bwo kubegera.
Ati “ni urugendo rwo kubafasha kuva muri ubwo buzima, kubigisha no kubafasha gusubira mu miryango yabo by’umwihariko no mu muryango nyarwanda muri rusange”.
BOSENIBAMWE Aimé Umuyobozi w’Ikigo cy’Igihugu gishinzwe Igororamuco (NRS) yashimye ubu buryo Ikigo cy’Abadacogora n’Intwari bakoresha anasaba inzego za Leta bafatanya gukura abana mu muhanda kubukoresha bityo igikorwa kigakorwa mu mutuzo ndetse abana bakumva ko ababavanye mu muhanda babajyanye mu bizima bwiza.
Ati “ Natwe tubigiyeho uburyo bwiza bwo kwegera bariya bana kuko bigaragara ko uburyo Padiri yagaragaje bwo kubitaho, kubatega amatwi, kubafasha guhindura imyitwarire, gukira ibikomere no kwiyakira ari imwe mu nzira yo kubafasha guhinduka birambye”.


text:
1 2
Mwana w'umukobwa itondere ibigusanga byose,ubwo nibirangira ko bazagukubita Facture ngo ishyura ibyo twagufashije byose uzayakurahe,uzagurisha isambu y'iwanyu???Izo Services baguha utazisabye halimo uburozi bimenye.
Mwana w'umukobwa itondere ibigusanga byose,ubwo nibirangira ko bazagukubita Facture ngo ishyura ibyo twagufashije byose uzayakurahe,uzagurisha isambu y'iwanyu???Izo Services baguha utazisabye halimo uburozi bimenye.
Ariko ko mbona Miss Rwanda yahindutse amarangamutima n'amakimbirane. Uzatsinda wese akaba ari Umunyarwandakazi ntacyo bitwaye.
@Soso ndakumenyeshako icyo wita guta agaciro ko gutora miss uyu mwaka kuberako Josiane Mwiseneza ayirimo wibeshye cyane kandi bisaNaho ibyawe mumutwe ari nko kwishimira envelope imbere ntakirimo! Ubudasa bw' uyu mwaka muri Miss Rwanda n' ubwenge, umutima w' igihugu n' umuco wacyo !
@Soso. Ibya miss birasobanutse, nta mpamvu yo kongera kubisobanura. Ibi bya Josiane ni amarangamutima gusa, kuko bumva bamufasha, ariko rwose ntiyaba miss Rwanda. Ahubwo icyo Ngaya Media yacu nuko utatwereka n'abandi ba miss ngo abatarajwe ishinga nayo marangamutima twitorere
ariko narumiwe koko, abavuga ko ntaburanga burangaza afite,nanyarukire mubaturanyi bacu abagande ,kenya south sudan arebe ba miss baturukayo josiane ni mwiza pee abakubye ishuro 100 ariko nibo begukana amakamba mpuzamahanga ,,urugero umunyakenya yaje muri top 5 muri missworld ubu ni uwambere muri africa ,none ibyo bizungerezi byanyu murata uretse kugenda bakambura ubuusa bagataha amaramasa hari ikindi ubaziho????josiane ni mwiza byagahebuzo kuko namara kwishiraho kamaker up uraje umuyoberwe reka yigeragereze amahirwe ariko kuvuga ko ntasura rwose nugukabya.
narumiwe koko mwiseneza kugeza ubu niwe uzwi mubahatanira ikamba rya nyampinga abandi ntibavugwa ,nakumiro miss iteshejwe agashiro birarangiye ,camera zose zitugwa mwiseneza ,micro zose zivugisha mwiseneza ,mugerageze mutwereke nabandi kuko ibya mwiseneza biraturambiye twaramumenye rwose ariko nimutwereke nabandi turebe ko bashoboye .gusa sinemeranya nabavuga ko atahagararira urwanda mu mahanga kuko urebye ba nyampinga bo mubihugu duturanye ni babi cyaneeeeee kurusha josiane ariko nibo batahana amakamba bagahesha ishema ibihugu byabo,urugero miss ouganda,ari muri top five miss world akaba first in africa ariko se wamunywera ho amazi?????ariko ibyo bizungerezi ,murata ntibigenda bikambara ubusa bigataha amaramasa!!!!!!!!kandi nawe namara kwisiga utuvuta agakubitaho ka perricce ntimuzamumenya .mureke ishyari umwana yitambukire ahagararire u rwanda nawe yavukiye amezi ikenda .
Ark sha ubwo urabona bazagutora amahirwe masa cyakoze abagiraneza baracyabaho abandi baratega wowe ukajyenda muyawe ntaho Imana itakura umuntu
ngo miss rwnda iri guteshwa agaciro kubera hajemo Josiane atabikwiye? !ubyiyumvisha gutyo wese nashyire ballon hasi. niba miss bazatora ari uwabanyarwanda,ni josiane% niba ataribyo bazahamane ibyabo ntawundi dukeneye kumva mumatwi yacu rwose% abandi bihangane!!!
ariko ubundi aba miss bo mu Rwanda bamaze iki ? ntanumwe ustinda imahanga nukujya gukoza isoni igihugu gusa nababitegura ntabyo bazi muzabanze mushake abazi ibya miss neza ayo mafaranga apfa ubusa muge muyaha abakene hazabanze haboneke abigiye gutegura ibya miss .
ariko ubundi aba miss bo mu Rwanda bamaze iki ? ntanumwe ustinda imahanga nukujya gukoza isoni igihugu gusa nababitegura ntabyo bazi muzabanze mushake abazi ibya miss neza ayo mafaranga apfa ubusa muge muyaha abakene hazabanze haboneke abigiye gutegura ibya miss .
Mwiseneza we oye oye oye turagushyigikiye.
Imana izakugeza nahatari araho kandi ukomeze udasubira inyuma abandi turabiyamye umwana Imana imuri imbere cyane!!!
Imana izakugeza nahatari araho kandi ukomeze udasubira inyuma abandi turabiyamye umwana Imana imuri imbere cyane!!!
Imana izakugeza nahatari araho kandi ukomeze udasubira inyuma abandi turabiyamye umwana Imana imuri imbere cyane!!!
Imana izakugeza nahatari araho kandi ukomeze udasubira inyuma abandi turabiyamye umwana Imana imuri imbere cyane!!!
Imana izakugeza nahatari araho kandi ukomeze udasubira inyuma abandi turabiyamye umwana Imana imuri imbere cyane!!!
Imana izakugeza nahatari araho kandi ukomeze udasubira inyuma abandi turabiyamye umwana Imana imuri imbere cyane!!!
Fata umugisha w'IMANA ntawuzawusubiza inyuma.
Nibyo kabisa ubufasha twabuze aho tubunyuza kuko abamwiyitirira no kuri social medias ni akangari.
Imana ikomeze imugende imbere kandi turamushyigikiyeeeeeeeeeeeee !!!!!!!!!!!
Nibamuhe imodoka bamwemereye, kumukodeshereza wapi!
ndamushyigikiye cyane
kabisa nge narebye ukuntu abandi bakobwa batanamusuhuje igihe bababwiraga gusezera abatakomeje abura uwo asuhuza numva birambabaje. Imana ihe umugisha abitanze bakanabishyira mu bikorwa rwose.
Ngyewe mbona abafite inshingano za miss bakagombye gusobanurira abantu icyo miss ivuga kuko biboneka ko hajemo amarangamutima menshi mbese miss iriho iteshwa agaciro!!
Ester Mwiseneza Josiane abaye mwishywa wa Morodekayi Da! Imana ntaho itagukura igira inziraziruta imyenge ya Super net Dore nawe se atangiye agenda wenyine asitara ku mabuye none ageze ku modoka n'uburinzi nk'Abamikazi ku bwange inzu n'akazi biri mu nzira. Uwiteka iyo yaguteye iteka imigisha yose iza ikuganaho nta kidasanzwe afite uretse umugisha w'Imana.Aho Imna yageze ntawahitambika nanjye nti Courage Mwana w'i Rubengera uzagera kure. Ni ibitangaza!
Uwo mugiraneza rwose wamutije iyo modoka mumutubwire rwose tumumenye. Imana imuhe umugisha.
imana ikomeze ishyigikire uyumukobwa
Umu star ni Mwiseneza Josianne naho abandi barabeshya! Mugira ngo ubu star se ni iki? Ni kuriya nyine! Ni ukwamamara. Abandi bibasaba imyaka myinshi ngo bamamare none we ukwezi kumwe abaye mpuzamahanga
1 2


text:
Kuva mu ishuri bishobora kubaho ku bw’impamvu zitandukanye. Bamwe mu barivuyemo usanga batinya gusubirayo kuko baba batekereza ko ari bakuru ku buryo badakwiriye kongera kwicara ku ntebe y’ishuri. Ariko hari abandi bemeza ko uko waba ungana kose, ushobora gusubira mu ishuri ukiga kandi ugatsinda neza. Umwe muri abo ni Yvette, ubu ni ubuhamya bwe:
Navuye mu ishuri ndi mu mwaka wa gatandatu w’amashuri abanza ubwo mama yari amaze kwitaba Imana. Icyo gihe nabonye ari wo mwanzuro wonyine nafata, kuko nari mfite barumuna bange babiri nagombaga kwitaho. Umwe yari afite imyaka itatu undi afite itanu. Hashize imyaka ibiri, marume yaganirije papa ko nkwiriye gusubira ku ishuri, nawe arabyemera.
Bakimara kubimbwira numvise ari amahirwe ariko nanone naterekeza imyaka mfite, natekereza ko maze imyaka ibiri ntiga, natekereza ko nzaba nigana n’abana bato, nkibaza uko nzitwara ku ishuri bikanyobera. Nkigera ku ishuri twarivuze, maze mvuze ko mfite imyaka 16, numva abandi banyeshuri barongoreranye. Byanteye ipfunwe ariko nishyiramo akanyabugabo ndiga, maze icyo gihembwe mba uwa munani. Ibyo byanteye kumva ko imyaka yose waba ufite wakwiga ukanatsinda. Ubu niga mu mwaka wa gatanu w’amashuri yisumbuye kuko narenze imbogamizi y’imyaka.
Ubu ndishimye kuko maze gusubira mu ishuri namenye indimi zitandukanye, kandi naranatinyutse, abandi na bo bambonamo ubushobozi bantorera kubabera umuyobozi ushinzwe dorutwari (aho turara). Reka mbwire undi wese waba yaravuye mu ishuri ko ntarirarenga, n’ubu yarisubiramo. Ntucike intege kuko imyaka yose waba ufite wakwiga kandi ugatsinda neza.


text:
Kuganduka bivuga kuyoboka no gukurikiza icyo ukuyobora agusaba ndetse akenshi n’icyo akubwira gukora nubwo utari ukifitemo ugikorera kumwumvira.
Umuntu ugandukirwa yategeka imyambaro wambara ukabikora, amasaha uryamiramo ukabyumvira mbese iyo ufite uwo ugandukira ntuba ukiri uwawe. Urugero ni urw’umwana mu rugo ntakora ibyo ashaka akora ibyo Se/Nyina amutegeka.
Imana yifuza ko abayizera bagendera munsi y’ukuboko kwayo, bakayubahira ibyo ibategeka byose kuko impamvu ibibashakaho ni uko hari n’abandi bagandukira ibindi (hari abagandukira Satani, umugore akagandukira umugabo we, abana bakagandukira ababyeyi…) kandi bidahwanye na Yo.
Utagandutse ntunezeza Imana kubera ko uba uyigandiye kandi kuyigandira kwawe bivuze kudakora ubushake bwayo. Bibiliya ivuga ko icyaha ari cyo bugome, mbese ugomye cyangwa uwigize ikigande aba akoze icyaha.
Umuntu ugandukira Imana ni nawe ubasha kurwanya Satani akamuhunga kuko aba yumvira Umugenga, na we amubera inkomezi akanesha. Yakobo 5.4: Agaragaza ko ubucuti bw’iby’isi butera kwangwa n’Imana kuko uba utakigandukira Imana, uba ufite undi ugandukira (ari we muyobozi w’iyi si Satani.
Ibituma Satani Akwiye Kurwanywa
Satani akwiye kurwanywa bikomeye kuko ni umwanzi w’abana b’Imana. Dore uburyo akoresha arwanya abana b’Imana:
Gutandukanya umuryango: Ubu Satani afite umushinga ukomeye wo gutandukanya abakundanye ndetse bakanashakana, aho abari bafitanye urukundo ibaremamo urwango ihereye ku bintu by’ubusabusa. Ababyeyi ntibakibanan’abana babo kandi ibyo bapfa bisan’ibitariho.
Gutakaza ikizere:Iturufu ari gutsindisha benshi ni ukwambura icyizere cy’ejo hazaza abantu b’ingeri zose. Umuntu akaba afite ubwenge n’ibindi ariko akakwereka ko nta byiza uzabona kandi nta n’inzira wabona zo kugera ku byo wifuza. Ariko mu Mana byose birashoboka. Mu ndirimbo y’108 igaragarizaga abantu ko nubwo Satani abatakariza icyizere ariko mu Mana hari ibyiringiro byuzuye kandi bidakoza isoni nyirabyo.
Nubwo ugandukira Imana yakena, akababara nk’abandi ariko hari ubundi buzima aba ategereje butabonerwa mu isi irimo umwijima n’ibyaha.Gandukira Imana niba ukeneye kugubwa neza kandi ibyiringiro byawe ntibizagukoze isoni!!!
Intwaro Satani Akoresha Arwanya Abana b’Imana.
Uburiganya: Abefeso 6.10 umwanzi Satani intwaro ikomeye arwanisha ni uburiganya kandi iri gukora cyane muri iyi minsi igatsinda benshi.
Urupfu: Satani ajya atinyisha abantu ababwira iby’urupfu kandi nta bubasha afite bwo gutandukanya umwuka n’ubugingo bw’umuntu usibye Imana yo yonyine.
Ubukene: Abantu birengagije ko Imana ari iyo ikenesha kandi ikanatanga ubutunzi bityo Satani yababoheye mu gafuka basengeramo birukana dayimoni w’ubukene (kandi atanabaho) nyamara atari n’ingeso cyangwa dayimoni nk’uko babyibwira (abaye ari dayimoni abantu baba barwaye abadayimoni baba ari benshi.)
Igisuzuguriro:Satani yambika abantu igisuzuguriro bakiheba bakiganyira nyamara ibyo ntawe ubifite ho ububasha usibye Data wa twese wo mu ijuru.
Muri macye kugandukira Imana no gukora ibyo idutegeka ni wo muti w’ibibazo byose.
Umwigisha: Kanobana Jean Baptiste
Source: cepurhuye.org


text:
YASUWE 24
Ibi ni ibyatangajwe n’Umukuru w’ Igihugu Paul Kagame kuri uyu wa mbere taliki ya 1 Gashyantare 2021, umunsi u Rwanda rwizihizaho umunsi w’ Intwari ku nshuro ya 26 aho yavuze ko abitangiye u Rwanda aribo barugize imbuto y’ubutwari.
Yagize ati “Mbifurije umunsi mwiza w’Intwari. Intwari twizihiza, ni Abanyarwanda bagaragaje kwitangira u Rwanda batizigama. Batubereye urugero rw’ibishoboka. Ubu u Rwanda rukaba ari imbuto z’ubutwari bwabo. Uwo muco ugomba kuba uruhererekane tuzakomeza kuraga abato.”
Muri ubu butumwa yanyujije kuri Twitter yakomeje agira ati: Iki cyorezo cyatweretse ko twese dushoboye ibikorwa by’ubutwari. Mu gihe tugikomeje urugamba rwo kurwanya Covid-19, turashima inzego z’ubuzima bari ku isonga, n’inzego z’umutekano kubera ubwitange n’ubutwari bwabo. Buri munyarwanda akomeze guharanira kurinda mugenzi we.”
Umunsi w’intwari z’igihugu watangiye kwizihizwa nyuma ya Jenoside yakorewe abatutsi mu 1994. Uyu mwaka wizihijwe ku nshuro ya 26. Ni ibikorwa byagaragaje umusaruro w’uko Abanyarwanda bakunda bakanashyigikira intwari zabo, kumenya ko igihugu cyubatswe kandi kizakomeza kubakwa n’ubutwari igihe cyose, no kuba Abanyarwanda bamaze kumenya agaciro no kugira indangagaciro y’ubutwari.


text:
SOBANUKIRWA IBY’ISANDUKU Y’ISEZERANO
IBICE BYO GUSOMA: Zaburi ya 24; 2 Samweli 6:1-5; 12-19; Abefeso 1:3-14.
Ndabasuhuje bene Data bakundwa. Imana ishimwe kubw’aya mahirwe yongeye kuduha yo gukoresha ikoranabuhanga kugira ngo tuganire ku ijambo ryayo. Uyu munsi nifuje ko tuganira ku “isanduku y’isezerano”. Turibanda ku magambo ari muri 2 Samweli 6:10-12.
Muby’ukuri, mperutse gusoma inkuru ivuga uburyo mu myaka yashize (2016) hari umuyobozi w’itorero wazanye isanduku ikozwe muri zahabu ayishyira mu rusengero avuga ko ari “isanduku y’Imana kandi izazanira u Rwanda umugisha”. Ibi byatumye ngira amatsiko yo kumenya byinshi ku birebana n’isanduku y’Imana ivugwa muri Bibiliya cyane cyane ku kamaro yari ifite mu gihe yabazwaga; ako ifite ubu; n’aho iri muri iki gihe.
Isanduku y’isezerano ni isanduku yera yakozwe n’Abisirayeli ba kera bakurikije itegeko ry’Imana n’igishushanyo mbonera yabahaye. (Kuva 25:10-28) Abisirayeli batanze ibikoresho maze Besaleli n’abo bari bafatanyije bakora iyo sanduku. (Kuva 25:1, 2; 37:1) Bibiliya ikoresha amazina menshi ishaka kuvuga iyo sanduku: “isanduku y’ibihamya” ; “isanduku y’isezerano”; “isanduku y’Uwiteka”; n’“isanduku y’icyubahiro cy’Imana”. (Kubara 7:89; Yosuwa 3:6, 13; 2 Ngoma 6:41) Ibisate by’amabuye byari biriho amategeko icumi y’Imana ni byo byabanje gushyirwa muri iyo sanduku (Kuva 40:20). Nyuma haje kongerwamo urwabya rwa zahabu rwarimo manu na ya “nkoni ya Aroni yarabije uburabyo” (Abah 9:4; Kuva 16:33-34). Birashoboka ko urwabya n’inkoni byaje gukurwamo kubera ko igihe isanduku yajyanwaga mu rusengero bitari bikirimo. (1 Abami 8:9). Iyo sanduku yabanje kubikwa mu cyumba cy’ahera cyane cy’ihema ry’ibonaniro. Iryo ryari ihema ryo gusengeramo ryimukanwa kandi ryakorewe rimwe n’iyo sanduku. Ahera cyane habaga hari umwenda ukingiriza, utandukanya abatambyi na rubanda (Kuva 40:3, 21). Umutambyi mukuru ni we wenyine winjiraga muri icyo cyumba rimwe mu mwaka ku Munsi w’impongano kandi akabona iyo sanduku (Abal 16:2; Abah 9:7). Nyuma yaho, iyo sanduku yaje kwimurirwa mu cyumba cy’ahera ayane, mu rusengero rwubatswe na Salomo. (1 Abami 6:14, 19)
Isanduku y’isezerano yahabwaga icyubahiro gihambaye. Kuba yarimo amategeko y’Imana byayihaga agaciro gakomeye. Mu gihe isanduku y’isezerano yari yaranyazwe n’abanzi, icyubahiro cy’Uwiteka cyari cyaravuye mu Bisiraheli; kuko ikimenyetso cy’uko Uwiteka ari kumwe na bo cyari cyakuwe hagati muri bo. Iyo sanduku yera yari yaragiye igaragarwaho n’ubushobozi bw’Imana. Abisirayeli bagiye banesha mu buryo bw’ibitangaza igihe iyo sanduku yabonekaga.
Igihe yanyagwaga, Abafilisitiya bakimara kuyigeza mu gihugu cy’iwabo, iyi sanduku yabateje ibibazo byinshi cyane, nuko bigira inama yo kongera kuyohereza muri Isirayeli ( 1 Sam 6). Kuva aho abafilisitiya bohereje isanduku muri Israeli, yagumye kwa Abinadabu i Kiriyatiyayerimu. Nuko Dawidi yifuza kuyivanayo, ngo ayigarukane i Yerusalemu. Dawidi yakoze ikintu cyiza ariko binyuze mu nzira mbi. Imana yari yarasobanuriye Abisraeli neza ko batagomba gukora kuri iyo sanduku; ari nabyo byatumye Uza warambuye ukuboko kwe akayikoraho ahita apfa. (2 Sam 6:6-7) Ubundi isanduku y’isezerano yahekwaga n’Abalewi, bakayitwara ku ntugu zabo bakoresheje imijishi ibajwe mu giti cyo mu bwoko bw’umunyinya (Kubara 7:9; 1 Ngoma 15:15). Abalewi ntibakoraga kuri iyo sanduku kuko iyo mijishi yahoraga ifasheho (Kuva 25:12-16). Umwenda ukingiriza watandukanyaga Ahera n’ahera cyane ni wo batwikirizwaga iyo sanduku iyo babaga bayihetse.(Kubara 4:5, 6) Iyo sanduku yerekaga Abisirayeli ko bari kumwe n’Imana. Igicu cyatwikiriye iyo sanduku yari ahera cyane n’igicu cyabaga kiri aho Abisirayeli babaga bakambitse byagaragazaga ko Imana ihari kandi ko ibaha imigisha (Abal 16:2; Kubara 10:33-36). Nanone Bibiliya ivuga ko Imana yicaye “ku bakerubi;” ibyo bikerekeza kuri ba bakerubi babiri bari ku mupfundikizo w’iyo sanduku (1 Sam 4:4; Zab 80:1). Abo bakerubi bagereranywa n’igare ry’Imana (1 Ibyo ku Ngoma 28:18). Kubera ko iyo sanduku yerekanaga ko Imana ihari kandi igihe kikaba cyarageze ikimurirwa i Siyoni, byatumye Umwami Dawidi yandika ko Imana ‘iri i Siyoni.’ (Zab 9:12)
Umuntu yakwibaza ati mbese isanduku y’isezerano iracyariho? Nta gihamya igaragaza ko ikiriho. Bibiliya igaragaza ko iyo sanduku itariki ngombwa kubera ko isezerano yari ishingiyeho ryasimbuwe n’“isezerano rishya” rishingiye ku gitambo cya Yesu : « Uwiteka aravuga ati “Dore iminsi izaza, nzasezerana isezerano rishya n’inzu ya Isirayeli n’inzu ya Yuda, ridakurikije isezerano nasezeranye na ba sekuruza, ku munsi nabafataga ukuboko nkabakura mu gihugu cya Egiputa. Rya sezerano ryanjye bararyishe nubwo nari umugabo wabo wabirongōreye. Ni ko Uwiteka avuga. Ariko isezerano nzasezerana n’inzu ya Isirayeli hanyuma y’iyo minsi ngiri, ni ko Uwiteka avuga ngo ‘Nzashyira amategeko yanjye mu nda yabo kandi mu mitima yabo ni ho nzayandika, nzaba Imana yabo na bo bazaba ubwoko bwanjye.’ Ubwo Uwiteka yavuze ati ‘Isezerano rishya’, ibyo bigaragaza yuko yashajishije irya mbere, kandi igishaje kikaba gikuru kiba cyenda gushira.” (Yer 31:31-33; Abah 8:13; 12:24). Bibiliya yari yarahanuye ko hari igihe iyo sanduku y’isezerano yari kuzavaho kubera ko ubwoko bw’Imana bwari kuba butakiyikeneye: “Uwiteka aravuga ati ‘Nuko nimumara kugwira no kuba benshi mu gihugu, muri icyo gihe ntibazongera kuvuga iby’isanduku y’isezerano y’Uwiteka, ndetse ntibazayitekereza haba no kuyibuka kandi ntibazayikumbura, ntizongera no kuremwa ukundi”. (Yer 3:16) Igihe Yohana yerekwaga, akabona iryo sezerano rishya rimaze gushyirwaho, yabonye ya sanduku y’isezerano mu ijuru (Ibyah 11:15, 19). Iyo sanduku y’ikigereranyo yagaragazaga ukuhaba (presence) kw’Imana n’imigisha iha ababana nayo kandi bakayubaha. Iyi sanduku kandi na none yashushanyaga Umwami Yesu Kristo. Kuba yari iyagirijweho izahabu, bisobanura ubumana bwa Kristo; naho kuba yari ibajwe mu giti byo bisobanura ubumuntu bwa Kristo.
Ikindi umuntu yakwibaza ni ukumenya niba koko hari imbaraga ndengakamere zari mu isanduku y’isezerano. Muby’ukuri kugira isanduku y’isezerano ubwabyo si byo byatumaga Abisirayeli bagira icyo bageraho byanze bikunze. Urugero, igihe Abisirayeli bajyaga kurwana n’umujyi wa Ayi bari bafite isanduku y’isezerano mu nkambi yabo. Ariko baratsinzwe bitewe n’uko umwe muri bo yari yakoze icyaha (Yosuwa 7:1-6). No mu gice twasomye, twabonye uburyo Abisirayeli bajyanye isanduku y’isezerano ku rugamba, ariko Abafilisitiya barabatsinda banyaga n’isanduku y’isezerano ubwayo. Kuba baratsinzwe byatewe n’ibikorwa by’abatambyi babo ari bo Hofuni na Finehasi (1 Samweli 2:12; 4:1-11).
Nibyo koko Abisirayeli bafataga ibikorwa bitangaje Imana yabakoreraga nk’ibikorwa n’imbaraga z’isanduku y’isezerano. N’Abafilisitiya bafataga iyo sanduku nk’aho ari Imana y’Abisiraheli, ari nayo mpamvu bakoze uko bashoboye kose ngo bayinyage. Nyamara iyo usesenguye neza usanga igihe Abisirayeli bumviraga amategeko y’Imana, yarabanaga nabo. Ubwo bitegerezaga isanduku y’isezerano, ntibabone isano ifitanye n’Imana ndetse ntibubahe ubushake bwayo, iyo sanduku y’isezerano nta kandi kamaro yari kuba ikibafitiye karenze ak’isanduku isanzwe. Bayirebaga nk’uko amahanga yasengaga ibigirwamana yarebaga ibigirwamana byayo. Bicaga amategeko yari muri iyo sanduku, ahubwo bagasa nk’aho bayisenga yo ubwayo. Ntabwo byari bihagije ko isanduku y’isezerano n’ubuturo bwera biba mu Bisiraheli. Ntabwo ibitambo by’Abisirayeli byari bihagije ubwabyo byonyine ngo Imana ibanezererwe. Icya mbere Imana yashakaga ku Bisirayeli ni uko bagendera mu mategeko yayo kandi bakayiha icyubahiro ikwiye. Nyamara bo birengagije amategeko y’Imana yari mu isanduku y’isezerano, baha agaciro isanduku kuyarusha.
Igisobanuro nyacyo cy’isanduku y’isezerano ni ubushake bwayo bwo kubana n’abantu bayo. Niyo mpamvu Obededomu wakiriye isanduku y’isezerano byamuhesheje umugisha kuko Imana yabonye ubushake ubushake nyabwo yari afite bwo kubana nayo mu gihe abandi bari bayitaye. Obededomu yabonye umugisha mwinshi ku buryo mu mezi atatu gusa yari amaze kumenyekana i bwami na rubanda rwose ruzi ko Imana yamuteye iteka. ( 2 Sam 6:12) Koko rero: “Hahirwa umuntu wubaha Uwiteka, akishimira amategeko ye. Urubyaro rw’uwo ruzagira amaboko mu isi, umuryango w’abatunganye uzahabwa umugisha. Ubutunzi n’ubukire biri mu rugo rwe, gukiranuka kwe guhoraho iteka ryose. (Zab 112:1-3).
Ndangije nshimira wowe ufashe umwanya wo gusoma, ukumva, kandi ugasobanukirwa n’ubu butumwa. Amahoro Imana itanga aruta ayo umuntu wese yakwibwira ajye arinda imitima yanyu n’ubwenge bwanyu, kugira ngo mukomeze kumenya no gukunda Imana n’Umwana wayo Yesu Kristo Umwami wacu. Kandi umugisha w’Imana ishobora byose, Data wa twese, Umwana, kandi Umwuka Wera ube muri mwe, kandi ugumane namwe iminsi yose. Amina!
Arch. SEHORANA Joseph
C/o EAR/Diocese ya Shyogwe
B.P 27 Gitarama-Rwanda
Tariki ya 11/07/2021
WatsApp: 0788730061
Website: http://www.sehorana.com/
E-mail: sehojo2007@yahoo.fr
Last edited: 11/07/2021
Add a comment


text:
Hasigaye imyaka itanu ngo Leta zunze ubumwe z’Amerika zizihize imyaka 250 zimaze zigenga. Hazaba ari tariki 04, Nyakanga, 2026. Ambasaderi wazo mu Rwanda Peter Vrooman yaraye...
Ambasaderi wa Leta Zunze Ubumwe za Amerika mu Rwanda Peter Vrooman yahaye inkunga y’ibiribwa imiryango 150 y’abafite ubumuga bw’uruhu, mu gihe bizihizaga umunsi Mpuzamahanga wahariwe kuzirikana...
Iminsi yari ibaye myinshi ishyamba atari ryeru hagati y’umunyamakuru Phil Peter na DJ Lenzo, babaye inshuti bafatanyije mu muziki igihe kirekire. Ibibazo bari bafitanye byaje kubarenga...


text:
Kuri uyu wa Kabiri tariki ya 13 Mata hakozwe umuhango wo gusoza icyumweru cy’icyunamo cy’iminsi 7 hanibukwa Abanyapolitiki bishwe muri Jenoside yakorewe Abatutsi mu 1994. Ni umunango witabiriwe na Perezida wa Sena Dr. Iyamuremye Augustin, Minisitiri w’Intebe Dr. Ngirente ba Minisitiri n’abandi byobozi bakuru muri Guverinoma y’u Rwanda.
Perezida wa Sena Dr. Iyamuremye Augustin, ageza ijambo ku bitabiriye uwo muhango, yavuze ko uyu munsi ari ingenzi cyane kuko wibukwaho abagize ubutwari bwo kwitandukanya n’ubuyobozi bubi bakanga kwijandika mu bikorwa bubi ubwo buyobozi bwimakaje.
Yagize ati: ” Abo twibuka uyu munsi, ni abagize ubutwari bwo kwitandukanya n’ubuyobozi bubi, bakanga gutatira Ubunyarwanda, kandi bakabikora batayobewe ko byagombaga kubaviramo kwicwa.”
Benshi mu banyapolitiki bishwe Jenoside yakorewe Abatutsi igitangira tariki 7 Mata 1994, babarizwaga mu mashyaka ataravugaga rumwe n’ingoma y’uwahoze ari Perezida Habyarimana Juvénal, n’ishyaka ryari ku butegetsi bw’icyo gihe MRND.
Umunyambanaga Nshingwabikorwa wa Komisiyo y’Igihugu yo kurwanya Jenoside (CNLG)Dr. Bizimana Jean Damascène, yakomeje imiryango y’abo banyepilitiki bazize ibitekerezo byabo hakaba harimo n’abishwe ubwoko bwabo muri bo, anihanganisha imiryango y’abasaga 14,000 bashyinguwe ku Rwibutso rwa Rebero bagiye bgwa ahatandukanye mu Mujyi wa Kigali mu gihe cya Jenoside yakorewe Abatutsi.
Yagize ati: “Amashyaka ya Politiki yabaye igikoresho cyo gukwiza ingengabitekerezo ya Politiki mvangurabwoko yagejeje u Rwanda kuri Jenoside yakorewe Abatutsi mu mwaka wa 1994. ”
Ubuzima bw’Abanyepolitiki bishwe muri Jenoside
Ndasingwa Landouard
Uyu munyapolitiki wari uhagarariye ishyaka riharanira ukwishyira ukizana PL Parti Libérale), yabifatanyaga n’ubucuruzi, kuko yari nyiri Hotel Chez Lando, benshi bamuzi ku izina rya Lando.
Ndasingwa wari warize mu Rwanda, agakomeza na Kaminuza zitandukanye zo mu gihugu cya Canada, nyuma yo kurangiza yagarutse mu Rwanda, ashingwa imirimo inyuranye. Ariko ubutegetsi bwariho ntibwahwemye kumushinja kuba icyitso cy’Inkotanyi ndetse bigera n’aho kubimufungira mu mwaka wa 1990.
Ubwo yari Minisitiri w’umurimo n’imibereho myiza muri Guverinoma y’inzibacyuho ya Habyarimana, yashyizweho nyuma y’amasezerano ya Arusha, ni we mututsi wenyine wayibarizwagamo.
Yakunze kurangwa no kurwanya akarengane, aharanira ko habaho ukwishyira ukizana kw’Abanyarwanda bose nta vangura.
Jenoside igitangira tariki ya 7 Mata 1994, ingabo zarindaga Umukuru w’Igihugu zamukuye mu rugo iwe, hamwe n’umugore we Hélène Pinski wakomokaga muri Canada bari barabyaranye abana babiri bose hamwe zirabica.
Agathe Uwilingiyimana
Agathe Uwilingiyimana wari waravukiye i Butare mu mwaka wa 1953, akiga amashuri atandukanye harimo na Kaminuza y’u Rwanda, yakoze imirimo itandukanye ifite aho ihuriye n’Uburezi, akora no muri za Minisiteri zitandukanye aho nko mu mwaka wa 1992, yagizwe Minisitiri w’Uburezi wa mbere uturuka mu bataravugaga rumwe n’ubutegetsi, muri gahunda yo kugabana ubutegesti yari yumvikanweho hagati ya Perezida Habyarimana n’amashyaka atanu ataravugaga rumwe n’ubutegetsi.
Muri izo nshingano yahawe, yagize uruhare mu gukumira itonesha ryariho mu mitsindire y’abanyeshuri no gutanga za buruse zo kwiga, ashyiraho imirongo yo guha bose amahirwe angana hatitawe ku kuba umututsi cyangwa umuhutu.
N’ubwo iyo myitwarire ye itari ishyigikiwe n’ubuyobozi bwariho, ntibyamubujije kugirwa Minisitiri w’intebe mu Rwanda mu mwaka w’1993, bituma yandika andi mateka yo kuba ari we mugore wa mbere wahawe iyi mirimo mu Rwanda.
Mu mikorere n’imyitwarire ye, yakunze gushyira imbere kurwanya icyenewabo, ruswa no kudashyigikira ivanguramoko mu banyarwanda.
Mu gitondo cy’itariki ya 7 Mata 1994, umunsi Jenoside yatangiriyeho, nyuma y’amasaha macye indege ya Perezida Habyarimana Juvénal ihanuwe, urugo rwa Agathe Uwilingiyimana witeguraga kujya gutanga ubutumwa bw’ihumure kuri Radio y’igihugu, rwagoswe n’ingabo zarindaga umukuru w’igihugu, yicwa hamwe n’umugabo we.
Icyakora abana babo uko ari batanu, n’ubwo byari bigoranye, babashije kurokoka bigizwemo uruhare n’umusirikari w’umunya Sénégal wari mu ngabo za MINUAR, bahungishirizwa ku mugabane w’u Burayi ari naho babarizwa kugeza ubu.
Kavaruganda Joseph
Kavaruganda wavukiye ahitwa i Tare mu Burundi mu 1935, ni naho yize amashuri abanza. Ayisumbuye ayakomereza mu Rwanda, aho yavuye ajya kwiga muri Kaminuza mu gihugu cy’u Bubirigi, ahakura impamyabumenyi y’ikirenga muri filozofiya.
Mu mwaka w’1967, yagarutse mu Rwanda, aba umuyobozi w’icyohoze ari Ikigo cy’imari cyitwaga, Caisse d’Epargne.
Kuva mu mwaka w’1974 yagirwa Perezida w’Urukiko rurinda ubusugire bw’Itegeko Nshinga, akaba ari na we wari ushinzwe kurahiza umukuru w’igihugu. Kavaruganda yagiranye amakimbirane na Perezida Habyarimana Juvénal, ashingiye ku bibazo by’amategeko, ndetse bigera n’ubwo ashinja Habyarimana kudaha uburenganzira bwa Politiki amashyaka ataravugaga rumwe n’ubutegetsi bwe. Ibyafatwaga nk’agasumbane hagati y’ayo mashyaka n’ishyaka ryari ku butegetsi rya MRND.
Kavaruganda yarwanyije ingengabitekerezo y’ivangura yiswe Hutu Power. Nk’umuntu wakoraga mu bijyanye n’amategeko, yaharaniraga ko abantu bose bagira uburenganzira ku gihugu cyabo, by’umwihariko Abatutsi bari baramenesherejwe mu buhungiro, yifuza ko bagaruka mu gihugu cyabo, ku bw’imishyikirano hagati ya Guverinoma yariho na FPR.
Ibyo byatumye abatari bashyigikiye ibitekerezo bye, kimwe n’itegurwa ry’amasezerano ya Arusha yagizemo uruhare, yo guhagarika intambara hagati ya Guverinoma yariho na FPR, bitishimirwa na bamwe mu bayobozi, bamwotsa igitutu, kivanze n’uko muri iyo myaka yabanjirije Jenoside, bagerageje kumwica inshuro nyinshi akarusimbuka.
Icyakora itariki ya 7 Mata 1994, ho ntiyabashije kurusimbuka, kuko ingabo zarindaga umukuru w’igihugu, zinjiye mu rugo rwa Kavaruganda, zihamukura zimwizeza ko zimujyanye ahantu hafite umutekano wizewe.
Ntibyatinze, kuko zamujyanye zikamwicira mu kigo cy’igisirikari ku Kimihurura, zikumira ko atabangamira irahira rya Guverinoma nshya y’abatabazi, yashyizweho mu buryo bunyuranyije n’amasezerano y’amahoro ya Arusha, nyuma gato y’urupfu rw’uwahoze ari Perezida Habyarimana.
Rucogoza Faustin
Yabarizwaha mu Ishyaka rya MDR, ari Minisitiri w’Itangazamakuru. Ubwo Radio RTLM yari ikomeje umugambi wayo wo gucamo Abanyarwanda ibice, no kubabibamo urwango, Rucogoza mu mwaka w’1993, yamaganye imvugo zanyuzwaga kuri iyi Radio, kandi n’ubwo yari iy’abayobozi bari bakomeye muri icyo gihe, ntibyamubujije kuyihanangiriza, no kuyisaba kudakomeza gukora inkuru n’ibiganiro byari mu murongo wo gutiza umurindi amacakubiri.
Rucogoza n’umugore we n’abana, indege ya Habyarimana igihanurwa tariki 6 Mata 1994, barafashwe, bajyanwa mu kigo cy’ingabo zarindaga umukuru w’igihugu, ari naho biciwe bukeye bwaho.
Nzamurambaho Frédérique
Yari Minisitiri w’Ubuhinzi akaba na Perezida w’Ishyaka rya PSD. Yavutse mu mwaka w’1942 mu Karere ka Nyamagabe. Ishyaka PSD yari ahagarariye, ni rimwe mu mashyaka yahanganye bikomeye n’ingoma ya Habyarimana, ndetse agira n’uruhare mu mishyikirano yaberaga i Arusha yo kugarura amahoro. Jenoside yakorewe Abatutsi igitangira, abasirikari barindaga umukuru w’igihugu, bamwicanye n’umuryango we.
Ngango Félicien
Yari umuyobozi wungirije w’ishyaka PSD ari n’umwe mu mpirimbanyi zikomeye zaryo. Yari no ku rutonde rw’abanyapolitiki b’iryo shyaka bagombaga gushyirwa muri Guverinoma hakurikijwe amasezerano y’amahoro yo muri Arusha mu gihe cy’igabana ry’ubutegetsi.
Ibitekerezo byakunze kumuranga, bishyira imbere ubumwe bw’Abanyarwanda no kurwanya irondabwoko, ubuyobozi bwariho, bwarabirwanyije kugeza ubwo yicwa tariki ya 7 Mata muri Jenoside.
Mushimiyimana Jean Baptiste
Na we yari mu ishyaka PSD ari no mu bayobozi bakomeye mu yahoze ari MINITRAPE. Yavukiye mu Karere ka Ruhango mu wa 1954. We n’umugore we n’abana babiri bakuwe mu rugo rwabo rwari ku Kimihurura, bicwa n’abasirikari barindaga umukuru w’igihugu.
Kameya André
Uyu mugabo wari waravukiye mu Karere ka Gisagara mu mwaka w’1946, ni umwe mu bashinze Ishyaka PL, aba no mu bayobozi bakuru baryo, akaba yarabaye umunyamakuru wa ORINFOR, akanashinga ikinyamakuru cyitwa Rwanda rushya, cyahanganaga n’ibindi binyamakuru byari bishyigikiye ubutegetsi bwariho.
Ibitekerezo bye byo kurwanya urwango n’amacakubiri mu Banyarwanda yarabizize, kugeza ubwo muri Kamena 1994, yishwe akuwe muri St Paul, aho yari yahungiye muri Jenoside yakorewe Abatutsi.
Venantie Kabageni
Yavukiye mu cyahoze ari Komini Kayove, ubu ni muri Rutsiro mu mwaka w’1944. Yari mu ishyaka rya PL anaribereye Visi Perezida wa mbere, akaba yari no ku rutonde rw’abagombaga guhagararira iryo shyaka mu nteko ishinga amategeko. Yiciwe i Butamwa mu gitero cy’abicanyi bamurashe amasasu muri Mata 1994.
Charles Kayiranga
Yari umuyobozi mukuru muri Minisiteri y’Ubutabera, akaba no mu ishyaka rya PL. Yavutse mu w’1949 mu Karere ka Nyanza. Jenoside igitangira, Ingabo zarindaga umukuru w’Igihugu zamwicanye n’umuryango we ku Kimihurura
Maître Niyoyita Aloys
Yavukiye mu cyahoze ari Komini Nyamutera mu mwaka wa 1954. Yari mu ishyaka rya PL abifatanya n’umwuga wo kunganira abantu mu by’amategeko (Avocat), akaba ari na we wari kuzaba Minisitiri w’Ubutabera muri Guverinoma y’inzibacyuho itarigeze ibaho, kubera ishyirwa mu bikorwa ry’umugambi wo gutsemba Abatutsi. Na we yishwe muri Mata 1994, azizwa ko atigeze ashyigikira na rimwe imikorere idahwitse ku butegetsi bwa Habyarimana.
Augustin Rwayitare
Yavukiye mu cyahoze ari Komini Rukara, ubu ni mu Karere ka Kayonza mu mwaka w’1956. Yabaye umuyobozi muri Minisiteri y’umurimo n’imibereho y’Abaturage, akaba yari mu ishyaka PL, aho yarwanyije ingoma ya Habyarima. Muri Jenoside, Interahamwe n’abasirikari bamukuye iwe tariki 20 Mata 1994, bajya kumurasira mu muhanda wari ruguru y’aho yari atuye.
Jean de la Croix Rutaremara
Mu mwaka w’1958 nibwo yabonye izuba mu Karere ka Karongi. Na we yari umurwanashyaka wa PL, utarigeze anezezwa na Politiki yo kwimika urwango, bituma muri Jenoside yakorewe Abatutsi na we yicwa tariki 9 Mata 1994.
Mu banyapolitiki bishwe 13 Kigali today ibagejejeho, bamwe bazize ko bari Abatutsi abandi bazira ko barangwaga n’imikorere yo kurwanya imitegekere idahwitse y’ubuyobozi bwariho. Ubwo Jenoside yakorewe Abatutsi muri Mata 1994 yabaga, bicwa ku ikubitiro, ngo batabangamira ishyirwa mu bikorwa ryayo.
Muri abo uko ari 13 uretse Uwilingiyimana Agathe wari Minisitiri w’Intebe ushyinguwe mu gicumbi cy’Intwari z’u Rwanda i Remera, abandi uko ari 12 bashyinguwe mu rwibutso rwa Rebero, ruherereye mu Karere ka Kicukiro, rukaba ruruhukiyemo imibiri isaga ibihumbi 14 y’Abatutsi biciwe mu bice bitandukanye byo mu mujyi wa Kigali.
Abanyapolitiki bishwe muri Jenoside, bibukwa buri mwaka kuva mu 2006, umuhango ukaba ubera ku Rwibutso rwa Rebero ku munsi nk’uyu hasozwaho icyunamo, hazirikanwa ubutwari bwabaranze, bwo kwitandukanya n’ikibi, kurwanya amacakubiri n’akarengane.


text:
Sainte Cécile , abariririmbyi n’abacuranzi baramwizihiza cyane. Ni urugero rw’abahimbaza Imana mu majwi anyuze amatwi. Kuba yarabayeho mu binyejana bya mbere by’ubukristu (200-2030) ntibibuza benshi kumwiyumvamo. Ni yo mpamvu kuri iyi tariki ya 22 Ugushyingo cyangwa ku cyumweru gikurikiyeho babyerekana bataramira muri za kiliziya zitandukanye.
Kuba Mutagatifu Cécile yarakundaga kuririmba, byafashije benshi guhinduka bagarukira Imana, barimo n’umugabo we,Valérien utari uzi Imana na gato. Bitewe n’uko umuziki uhuza indimi zose ukarenga imbibi z’amadini, n’abatemera baramwiyambaza muri iyo ngabire yo kuririmba.
No mu bihugu bigitsikamira uburengazira bw’abari n’abategarugori muri urwo ruhando rwo gufasha abandi guhimbarwa, bakora umunsi mukuru bibuka aya magambo ye:
« Mieux vaut mourir pour être heureux que de vivre pour être misérables. »
Icyo gihe baba basabira abategetsi batoteza abaturage bibutsa uko Sainte Cécile yabwiye Préfet Almachius:
« Tu peux ôter la vie aux vivants, mais tu ne saurais la donner aux morts; tu es un ministre de mort, mais non un ministre de vie.«
Prière à sainte Cécile
Sainte Cécile, Dieu vous a glorifiée par tant de miracles. La Chrétienté de Jésus Christ vous a nommée patronne de La Musique et des Chants, protectrice des harmonies et des symphonies humaines. Obtenez pour nous la grâce de rester fidèle à Jésus Christ, même à la mort. Amen.
Umunsi mukuru mwiza kuri mwese mumwiyambaza.
By P.Protogène BUTERA


text:
Nitwa Uwase Yvonne, mfite imyaka 25. Ndi umunyeshuli muri université y'i Bologne mu butaliyani. Niga pharmacie mw'ishami rya “Quality Control of Health aproducts”.
Nemera ko mu muryango nyarwanda kuva intambara yaba ubumwe n'ubwiyunge ari amabuye abura yo guheraho ngo hubakwe impfuruka yo gukomeza ibindi byose byakwubakwa.
Nemera kandi ko guharanira ubumwe n'ubwiyunge by'abanyarwanda, ituze n'urukundo bihoraho muribo, atari ibintu bitangwa no gutekereza ko aringombwa gusa, ahubwo bitangwa n'ubwitange mukubiharanira wizeye ko atari imbaraga zawe zizabigeraho gusa ahubwo ari ubufatanye n'abandi nkawe, wizeye ko ni mukorana umutima usukuye ntakabuza Imana izaha umugisha umurava wanyu.
Ngiyo impamvu yatumye njyewe na bagenzi banjye tuba hano mu butaliyani, twumva igihe kigeze ngo natwe dufate iyambere dutangire guha amaboko igihugu cyacu “Rwanda” mbinyujije mw'ishyaka Ishema ry'u Rwanda.
Kuko iri shyaka tugiye kunyuzamo ibyifuzo n'ibitekerezo byinshi kandi twizeye ko ari byiza kubanyarwanda bose. Turangije dusabana umutima ukomeje kandi wicishije bugufi umugisha uva ku Imana kuri iri shyaka, kugirango ibyo ryifuriza abanyarwanda bose ntirizahweme kubihanira.
Dusabye Nyagasani ngo umwete n'umurava twifuza kurikoranamo, bizabere umugisha igihugu cyacu. Dusabiye abanyarwanda bose twifuza ko bahorana ishema n'ubutwari byo guharanira uburenganzira bwabo banga agasuzuguro kababategekesha igitugu. Banyarwanda banyarwandakazi ntitwarangiza tutabasabye kudahwema gutera inkunga ishoboka yose umurava n'urukundo iri shyaka riri gukorana.
Ariko cyane cyane turangije dusaba urubyiruko rugenzi rwacu, urubyiruko rw'u Rwanda, gushirika ubwoba bwo kujya mukibuga ngo natwe dukine, ibiharanirwa nitwe cyane cyane bireba, niyo mpamvu tugomba kubigiramo uruhare rugaragara.
Nuko rero tugire ubutwari, ishyaka n'Ishema byo kuba abambere mu kubiharanira kugirango hato tutazavuga ngo baraduhenze, kandi twari tuhibereye ntacyo twakoze.
Murakoze, Muhorane Ishema.


text:
Trending
Bigenda bite nyuma yo gupfa ?
Ikibazo : Bigenda bite nyuma yo gupfa ?
Igisubizo : Mu myizerere ya Gikristo, harimo gucanganyikirwa kwinshi cyane, ku byerekeye ikintu gikurikiraho iyo umuntu amaze gupfa. Bamwe bashyigikira ko nyuma yo gupfa, buri muntu ’asinzira’ kugeza ku munsi wa nyuma w’urubanza, kandi ko nyuma y’ibyo umuntu yoherezwa mu ijuru cyangwa mu ihaniro ry’iteka. Abandi bemera ko ku munsi w’urupfu, abantu bahita bacirwa urubanza ako kanya, maze bakwoherezwa aho bagomba kuba ubuziraherezo. Ndetse hari n’abandi bahamya ko iyo umuntu apfuye, umwuka we woherezwa ’by’agateganyo’ mu ijuru cyangwa mu ihaniro ry’iteka, ugategereza umuzuko wa nyuma, urubanza rwa nyuma, n’iherezo ry’aho ugomba kuba ubuziraherezo. Nyuma y’ibyo, Bibiliya yo ivuga ko bigenda bite nyuma yo gupfa ?
Icya mbere, ku muntu wizera Yesu Kristo, Bibiliya itubwira ko nyuma yo gupfa umwuka w’abizera ujyanwa mu ijuru, kuko baba bababariwe ibyaha byabo, nyuma yo kwakira Kristo nk’Umucunguzi wabo (Yohana 3:16, 18, 36). Ku bizera, urupfu ni ’ukwitandukanya n’umubiri no kubana n’Umwami wacu’ (2 Abakorinto 5:6-8 ; Abafilipi 1:23). Nyamara, mu bice byo mu 1 Abakorinto 15:50-54 no mu 1 Abatesalonike 4:13-17 havuga ko abizera ari abazuwe kandi bakambikwa imibiri ifite ubwiza bwa Kristo. Niba abizera bagomba guhita bajya kubana na Kristo ako kanya nyuma yo gupfa, uyu muzuko waba umazi iki ? Biragaragara ko niba umwuka w’abizera uhita ako kanya ujya kubana na Kristo nyuma y’urupfu, umubiri twambaye usigara mu mva ’usinziriye.’ Mu gihe cy’umuzuko w’abizera, umubiri twambaye urazurwa, ugahabwa ubwiza bwa Kristo, ndetse ukongera guhuzwa n’umwuka. Uyu mubiri wambitswe ubwiza ukanahuzwa n’umwuka, uzaba ubugingo buhoraho bw’abizera iteka ryose mu ijuru no mu isi nshya (Ibyahishuwe 21-22).
Icya kabiri, ku bantu batarakira Yesu Kristo nk’Umucunguzi, urupfu rusobanura igihano gihoraho iteka ryose. Ariko, nkuko bigenda ku iherezo ry’abizera, abatizera nabo basa n’aho bemera ko bahita bajya ahantu bazaba by’agateganyo, bategereje umuzuko wa nyuma, urubanza, ndestse n’iherezo ry’iteka ryose. Muri Luka 16:22-23 hatumenyesha ko umutunzi yababajwe cyane, akimara gupfa. Ibyahishuwe 20:11-15 hagaragaza kandi ko abatizera bose bazazurwa, bacirwe urubanza imbere y’intebe y’ubwami nini yera, nyuma bajugunywe mu nyanja yaka umuriro. Abatizera, ntibazahita bajugunywa mu ihaniro ry’iteka (inyanja yaka umuriro) bakimara gupfa, ahubwo bazaba by’agateganyo imbere y’intebe y’urubanza kandi bacirweho iteka. Ariko kandi, n’ubwo abatizera badahita bajugunywa ako kanya mu nyanja yaka umuriro, ikibategereje bakimara gupfa, ntabwo ari ikintu gishimishije na busa. Nkuko umutunzi yatatse cyane ati : ’Ndimo kubabazwa bikomeye n’uyu muriro’ (Luka 16:24).
Ni cyo gituma, nyuma y’urupfu, umuntu azatura ’by’agateganyo’ mu ijuru cyangwa mu ihaniro ry’iteka. Nyuma y’ubwo buturo bw’agateganyo, igihe cy’umuzuko wa nyuma nikigera, ibidutegereje ntibizahinduka. ’Ahantu’ nyaho tuzaba tugidutegereje iherezo ryacu ubwa nyuma ni ho hazahinduka. Abizera bazakingurirwa imiryango y’ijuru n’isi bishya (Ibyahishuwe 21:1). Abatizera bajugunywe mu nyanja yaka umuriro (Ibyahishuwe 20:11-15). Ubwo ni bwo buturo bw’abantu bose bwa nyuma, kandi butazagira iherezo’bushingiye burundu k’uburyo abantu bazaba barakiriye Yesu Kristo wenyine nk’Umucunguzi cyangwa baranze kumwakira (Matayo 25:46 ; Yohana 3:36).
Nta gihe kinini gishize humvikanye umugore wavugaga ko yakoranye ubucuruzi bw’amabuye y’agaciro n’abantu barimo Umushumba w’Itorero Zion Temple, Apôtre Dr Paul Gitwaza, ariko akamburwa agera kuri...
Umuhanzi Israel Mbonyi kuri uyu wa gatatu dusoje yakoze igitaramo cyitabiriwe n’abantu bari bafite ubutumire gusa. Iki gitaramo cyabaye mu masaha y’umugoroba kibera mu Karere ka Gasabo mu umurenge...
Umuhanzikazi Rhynie Simons wo mu gihugu cya Ghana, yatangaje ko imyambarire ye n’imiterere ye, byatumye akururira abantu benshi kuza mu murimo w’Imana. Ibi yabitangaje mu kiganiro yagiranye...
Umuhanzi w’indirimbo zo kuramya no guhimbaza Imana, Uwiringiyimana Theogene wamamaye nka Theo Bosebabireba, yasabye imbabazi umugore we ku bwo kuba yaramuhemukiye akazana undi mugore mu nzu...


text:
Yabigarutseho mu buhamya yatanze ubwo Abanyarwanda batuye mu bihugu bya Scandinavia bizihizaga Umunsi Mpuzamahanga w’Abagore, wateguwe na Ambasade y’u Rwanda ifite Icyicaro muri Suéde ifatanyije n’Umuryango w’Abanyarwanda batuye mu gace k’Ibihugu byo mu Majyaruguru y’u Burayi bya Suède, Danemark, Norvège na Finlande.
Uyu munsi ubusanzwe wizihizwa ku wa 8 Werurwe buri mwaka, Abanyarwanda batuye muri Scandinavia, bawizihije ku wa 13 Werurwe 2021.
Witabiriwe na Minisitiri w’Uburinganire n’Iterambere ry’Umuryango (MIGEPROF), Prof. Jeannette Bayisenge; Ambasaderi w’u Rwanda muri Suède, Nkulikiyinka Christine; rwiyemezamirimo Uwineza Aline n’Umuhanzi Masamba Intore.
Amb. Nkulikiyinka Christine yavuze ko ubushobozi bw’abagore bukwiye gushingirwaho mu kubaka ahazaza heza.
Ati “Kuba abagore bashoboye ngira ngo ntibishidikanywaho, ni yo mpamvu bakwiye kugira uruhare mu iterambere ryo ku giti cyabo, imiryango n’iryu Rwanda aho batuye hose.’’
Yabibukije ko bakwiye guhora bazirikana ko nubwo bari mu mahanga bakwiye kugira u Rwanda ku mutima, bakamenya ibiruberamo ndetse bakabigiramo uruhare.
Yakomeje ati “Muri ibi bihugu byo mu Burayi bw’Amajyaruguru bamaze gutera intambwe ishimishije mu buringanire, nubwo nabo bagifite izindi ntambwe zo gutera. Abanyarwandakazi baba ino, bafite amahirwe yo kwigira ku byiza babona ngo bashobore nabo kwiyubaka ariko badataye umuco wacu.’’
Minisitiri Bayisenge yashimiye abateguye uyu munsi kuko kubikora ugashyirwa mu bikorwa ubwabyo ari iby’agaciro gahambaye.
Yakomeje ati ‘‘Ni ibintu byiza cyane byerekana ko mushaka guhura mukaganira ku cyabateza imbere nk’abagore kandi nk’Abanyarwanda muri rusange. Icyo mbifurije kandi nabasaba ni uko mwagumana indangagaciro zizakomeza kubaranga nk’Abanyarwanda, mugakomeza gukunda iwanyu, igihugu cyanyu, mukagira ubumwe bwo pfundo ryo gukorera hamwe no kumvikana, mukanakunda umurimo.’’
Mu buhamya bwe, Uwineza Aline yavuze ko urubyiruko rwashyiriweho amahirwe adasanzwe arufasha kwiteza imbere.
Uwineza Nelly Aline ari mu Banyarwandakazi batekereje bwangu ku musanzu we mu kwimakaza isuku y’ibiganza nk’intwaro yo gutsinda ikwirakwira rya Coronavirus ubwo yabonekaga mu Rwanda muri Werurwe 2020. Yakoze hand sanitizer y’umwimerere yise ‘Tropical hand sanitizer’ ndetse ahita ayigeza ku isoko ry’u Rwanda.
Uyu rwiyemezamirimo w’umukobwa yashinze Tropical Brewery and Winery ikora imivinyo n’imiti yica udukoko abantu bakaraba mu ntoki nk’abisiga amavuta (hand sanitizer).
Tropical hand sanitizer ikoze mu birimo igihingwa cy’igikakarubamba cy’umwimerere kiva muri Amerika, alukoro (Isopropyl, ethyl) n’amavuta (essential oil) aboneka mu Rwanda.
Uwineza yavuze ko hari abababereye icyitegererezo mu rugendo rwo kwihangira imirimo.
Yakomeje ati ‘‘Dufite abo tureberaho beza kandi imiryango y’u Rwanda irafunguye nta gukomonga winjiye, ku rubyiruko dufite amahirwe rwose.’’
Umugiraneza Léontine wari ukuriye itsinda ry’Abagore bateguye igikorwa cyo kwizihiza Umunsi Mpuzamahanga w’Abagore yasabye abakobwa kuzaba ab’ingenzi mu buzima bwabo.
Yakomeje ati ‘‘Muri make ndifuriza abakobwa bacu kuzaba nka Ndabaga, mugire ubutwari nk’ubwe bwatumye atabarira igihugu ari umukobwa.’’
Yashimye ko igikorwa cyagenze neza kuko cyitabiriwe bishimishije n’abantu benshi, anashimira Amb. Nkulikiyinka by’umwihariko ubaha inama akanababa hafi mu bikorwa bitandukanye.
Umuganwa Marie Christine uhagarariye Abagore muri Diaspora Nyarwanda Danmark-Jylland &Fyn, mu ijambo rye na we yashimiye uko umuhango wagenze.
Yakomeje ati ‘‘Ibyavuye muri ibi biganiro bizatugirira akamaro kandi dukomeze tubyibakireho mu burere bw’abana bacu no gushyira hamwe nk’abagore bafite u Rwanda nk’igihugu bakunda.’’
Butera Josée yatanze ikiganiro ku ikoranabuhanga n’urubyiruko, ibibi n’ibyiza byaryo, atanga inama asaba ko hazabaho ikiganiro cyihariye kubera ibihe Isi irimo bijyanye n’ikoranabuhanga rishobora kuba ryiza ku bana cyangwa kubabera ribi.
Umunsi Mpuzamahanga wahariwe Abagore waranzwe n’igitaramo cyayobowe na Masamba Intore n’itsinda yari ayoboye, bataramiye abawitabiriye.
Uyu muhango wabaye hifashishijwe ikoranabuhanga nk’uburyo bwo kwirinda ikwirakwira rya Coronavirus.


text:
Demokarasi y’impanga tuyumve dute?
1. Tuzi neza ko Demokarasi bivuga ubwisanzure bwa rubanda, mu kwigenera politiki iyobora igihugu no mu kwihitiramo abategetsi bayishyira mu bikorwa. Ubutegetsi bushingiye kuri demokarasi bugaragazwa n’uko bufasha abenegihugu kubana mu bworoherane, uburenganzira bwa buri wese bukamenyekana kandi bukubahirizwa, hagira abashyamirana bagakiranurwa mu butabera, bityo mu gihugu hakabaho ituze n’umudendezo.
2. Iyo witegereje uko Abahutu n’Abatutsi bamaze imyaka itari mike baryana bapfa ubutegetsi, ntiwabura gutekereza kuri ya nkuru ya Bibiliya ivuga iby’abavandimwe « Gahini na Abeli ». Gahini abajijwe iby’umuvandimwe we yari amaze kwivugana yarihanukiriye asubiza Imana ati « ni nde wangize umurinzi wa murumuna wanjye ? ». Iyi myaka dusize inyuma Abanyarwanda natwe twaranzwe no kubana nk’abatagira icyo bapfana. Iyo gatebegatoki ya Gahini na Abeli Abanyarwanda bamaze kuyirambirwa. Barashaka kubaho nk’abavandimwe beza, kubana nk’impanga nyakuri (vrais jumeaux) nibyo byatanga amahoro.
3. Iyo witegereje impanga mu nda ya nyina ndetse na nyuma y’ukuvuka kwazo hari byinshi wazigiraho. Iyo impanga zikiri mu nda, kugira ngo zibeho ZIGOMBA KWEMERA gusangira amaraso ya nyina nta gucurana. Kubera ko inzu (nyababyeyi) ziba zituyemo atari nini cyane, ziremera zikikunjakunja, byaba ngombwa zigasa n’izihoberanye amanywa n’ijoro, amezi icyenda agashira, zikavuka. Mu mikurire y’impanga bigaragara ko hari byinshi cyane bizihuje: gusa ku isura, gukunda bimwe, gusaranganya twinshi, gukundirana…!
4. Abahutu n’Abatutsi b’i Rwanda babishaka batabishaka, ibibahuza ni byo byinshi cyane kurusha ibibatanya, ntabwo imibereho yabo itandukanye n’iy’impanga. Kugira ngo bakomeze kubaho batarimburana, hari ibintu by’ingenzi cyane bagomba kumvikanaho byanze bikunze :
(1)Gutegura IHURIRO karahabutaka rivugirwamo ukuri, nta buhendanyi, rikitabirwa n’Abanyarwanda b’amoko yose (Abatutsi, Abatwa, Abahutu, abahawe ubwenegihugu), abatuye mu gihugu n’ababa hanze y’ u Rwanda, baturutse mu nzego zose z’ubuzima bw’abenegihugu.
(2)Gusinya amasezerano yo guca burundu inzira y’imirwano isesa amaraso igamije gufata ubutegetsi.
(3)Kunvikana ku mahame ya DEMOKARASI y’UMWIMERERE yabafasha gushyiraho ubutegetsi buri bwoko bwibonamo.
5. Demokarasi y’impanga yakubakirwa ku yahe mahame?
Demokarasi y’Impanga izaba yubakiye kuri aya mahame ane y’ingenzi:
(1). Imyaka 25 yo kwimenyereza (une génération).
Ubaze uhereye ku italiki ya 1 Ukwakira 1990, wasanga u Rwanda rugiye kumara imyaka 25 mu ntambara z’urudaca, ari izabereye mu gihugu imbere ari n’izateye itabi Akarere k’Ibiyaga bigari.
Ntawe utabona ko gukemura ibibazo byose twatewe n’izo ntambara bizatwara igihe kinini kirenze kure icyo tumaze mu ntambara. Mu rwego rwo komora ibikomere no gukira iyo ndwara y’irondakoko, hakenerwa imyaka nka 25 yo kunywa UMUTI. Muri make « Formule » yakoreshwa mu gihe cy’imyaka 25.
(2). Ihame ry’uko rubanda igomba “kwitorera abategetsi” mu bwisanzure ryakwimakazwa.
Demokarasi y’Impanga ishobora kwinjizwa mu matora, bityo abaturage bakitorera abo bashatse ariko batirengagije no gutera intambwe mu gukemura ikibazo cy’irondakoko. Dore uko byakorwa:
Ku myanya y’ingenzi itorerwa na rubanda, kuva mu rwego rw’igihugu kugera mu rwego rw’Akarere(District-Commune), ni ukuvuga:
*Perezidansi ya Repubulika
*Inteko Nshingamategeko
*Ubuyobozi bw’Uturere
Nta mukandida uziyamamaza ari umwe. Iteka hazajya hiyamamaza babiri babiri(DUO), umuhutu n’umututsi cyangwa umututsi n’umuhutu. Ni ukuvuga ko mu gihe Ishyaka rya politiki ryamamaza abakandida baryo rigomba kubanza kubaka iyo DUO. Mu gihe iyo DUO itowe, umwe yaba umuyobozi (tête de liste), undi akamwungiriza.
Dore ingero:
-Umwe yaba Perezida wa Repubulika undi akamubera Visi-Perezida;
-Bombi bakwinjira mu ntekonshingamategeko;
-Umwe yaba Mayor undi akaba Visi-Mayor wa mbere…
Ku bakandida batari mu mashyaka ya politiki, umukandida w’Umuhutu yajya yishakira umututsi bafatanya, nabo bakarema iyo DUO. Umukandida w’Umututsi akirambagiriza umuhutu bafatanya.
Biragaragara neza ko kugira ngo bashobore kugera ku ntsinzi, bisaba ko abakandida bafatanyije DUO, bakomeza kujya inama no gufatanya muri byinshi, haba mu gutegura umushinga w’ibyiza bashaka gukorera Abanyarwanda (“projet de société”), mu matora, ndetse n’igihe bageze mu buyobozi!
ICYITONDERWA no 1:
Kugira ngo iyi Demokarasi y’impanga ishobore kwera imbuto zunga Abanyarwanda, bizaba ngombwa ko Itegekonshinga n’andi mategeko ashimangira ubumwe n’ubufatanye muri iri tsinda(DUO), akigizayo ishyari n’ukwiganzurana hagati y’abagize itsinda(DUO). Bikagenwa ku buryo abagize DUO yiyamamarije hamwe “basangira gupfa no gukira”. Ni ukuvuga ngo niba bigaragaye ko Perezida ananiwe akazi ke, bikaba ngombwa ko asezererwa, na Visi-Perezida we bagomba kujyana; Mayor unaniwe akajyana na Visi-Mayor we; no mu Nteko Nshingamategeko bikagenda bityo. Ibi byatuma buri wese mu bagize itsinda(DUO) yumva ko ari umurinzi n’umufasha wa mugenzi we, akumva ko umusonga wa mugenzi we ugomba kumubuza gusinzira !
(3).Mu nzego z’ingenzi z’ubuyobozi bw’igihugu (Administration), “Formule Demokarasi y’impanga” yashyirwa mu bikorwa, Abahutu n’Abatutsi bakagira amahirwe angana: 100%. Ahafatirwa ibyemezo hose hakaba hari DUO y’umuhutu n’umututsi.Umwe yaba ayobora undi akamwungiriza:
*Muri Guverinoma
*Mu rwego rukuriye ubucamanza
*Mu buyobozi bukuru bw’ingabo z’igihugu n’ubwa polisi
(4). « Formule Demokarasi y’impanga » yagirwa ishingiro ry’uburezi n’uburere.
U Rwanda rw’ejo rwigishijwe kubana aho kuryana, ejo hazaza h’u Rwanda haha buri wese icyizere cyo kubaho mu mahoro, bikamutera ubutwari bwo kwiyubaka no gutanga umuganda mu kubaka Urwamubyaye. Iyi “Formule” yakwigishwa mu mashuri yisumbuye n’amakuru, urubyiruko rugatozwa kuyisesengura no kumva ibyiza ishyize imbere.
IKIBAZO CY’ABATWA CYAKWITABWAHO CYANE
Ikibazo gikomeye Abanyarwanda bo mu bwoko bw’Abatwa bafite ni uko batitaweho bihagije: barasuzugurwa, baravangurwa, baranenwa… ubu bikaba bigaragara ko basigajwe inyuma muri byishi, kugeza ubwo Agatsiko kabita “Abasigajwe inyuma n’amateka”.
Kugira ngo Abatwa nabo bashobore kugira uruhare rwuzuye mu buzima bw’igihugu hagomba gushyirwaho gahunda yihariye yo kubitaho:
1. Abatwa bagomba kugira “organisation” yihariye guhera hasi kugera mu rwego rw’igihugu.
2. Gufasha abana b’Abatwa bose bagashyirwa mu ishuri kandi bagahabwa ibyangombwa byose bikenewe.
3. Guhagararirwa muri Guverinoma no mu Ntekonshingamategeko.
Icyitonderwa no 2:
Umutwa nashaka kwiyamamariza kuba Perezida wa repubulika, mu nteko ishingamategeko cyangwa ku buyobozi bw’Akarere, nawe azishakira umuhutu cyangwa umututsi bafatanya kurema DUO, kugira ngo “Formule ya demokarasi y’impanga” yubahirizwe.
UMWANZURO
Ikibazo cy’umwiryane “Hutu-Tutsi” kiriho kandi cyasenye byinshi mu Rwagasabo. Muri make umuntu yagerageza kugishushanya atya:
1.Ku ruhande rw’Abatutsi:
(1)Hari Abatutsi bifitemo “ukwikuza kurenze igipimo” (“complexe de supériorité”) bakumva basumba Abahutu, ndetse bakumva batakorana nabo, kereka Abahutu bemeye kubabera ABAGARAGU n’ABAGEREERWA. Basuzugura Abahutu.
(2)Gusa aba Batutsi bakomeza guterwa ubwoba n’uko ari ba Nyamuke mu mubare bityo bagahora bikanga ko Abahutu bashobora kubarimbura. Niyo mpamvu bahitamo guhora bakoresha igitugu n’inzira zisesa amaraso (“violence”) mu gufata ubutegetsi no kubugumaho.
2. Ku ruhande rw’Abahutu:
(1)Hari Abahutu batari bake biyumvamo “ukwisuzugura gukabije” (“complexe d’infériorité »)imbere y’Abatutsi, bikabatera ikintu kimeze nk’ipfunwe iyo bagomba gukorana n’Abatutsi. Ntibizera Abatutsi.
(2)Gusa benshi mu Bahutu bubakira ku cyizere baterwa n’uko ari ba Nyamwinshi bityo umubare wabo ukabereka ko aribo bagomba gutegeka igihugu, bakumva ko aribo bakwiye kugenera Abatutsi imyanya mike ihwanye n’umubare wabo! Ibi na none bisaba ko Abatutsi bakwemera kuba ABAGERERWA!
3. Ikibazo:
Nk’ubu se ko Abatutsi bifatiye ubutegetsi bwose, bakabwikubira kandi bakaba batiteguye kuburekura, igisubizo kizima cyaba ikihe?
4. Hari inzira 4 zo guhangana n’iki kibazo:
Inzira eshatu za mbere ni ruvumwa, iyo twe Abataripfana bo mu Ishyaka Ishema dushyigikiye ni iya kane gusa.
A. Inzira ya mbere:
Abahutu bakwemera kuzibukira uburenganzira bwabo,ubutegetsi bakabuharira Abatutsi, bakemera bakibera INKOMAMASHYI n’ABAGERERWA ku buryo budasubirwaho. Ibi byarashobotse mu gihe cy’ingoma ya cyami, biriho guhera mu 1994, hatagize igikorwa bishobora kumara indi myaka myinshi cyane! Hari Abatutsi bumva ko igisubizo cyabonetse, ko Abahutu badateze kugaruka ku butegetsi ukundi! Ko umuhutu uzajya abyutsa agatwe bazajya bahita bakagesa. Ni ko byifashe muri iki gihe.
B. Inzira ya kabiri:
Ni uko Abatutsi bamanika amaboko bagasubiza ubutegetsi Abahutu kuko aribo nyamwinshi, noneho Abatutsi akaba aribo bongera guhinduka ABAGERERWA. Byarabaye kuri Repubulika ya mbere n’iya kabiri. Hari Abahutu batari bake bakirota ko iyi nzira igishoboka!
C. Inzira ya gatatu:
Niba Abatutsi bakomeje kugundira ubutegetsi no kwikubira ibyiza byose by’igihugu, Abahutu benshi bumva ko bagomba guhaguruka gukoresha ingufu za gisilikari bagatsinsura ubutegetsi bw’Abatutsi, bakabusubirana bwose nk’uko byari bimeze kuri Repubulika ya mbere n’iya kabiri. Iyi nzira irashoboka cyane, ariko ijyana n’icyemezo cyo kurimbura Abatutsi. Iyi nzira yo kurimbura igice kimwe cy’Abanyarwanda yarageragejwe mu 1994, icyo yabyaye twarakibonye!
D.Inzira ya kane:
Demokarasi y’impanga niyo yahagarika umwiryane mu Banyarwanda.
Iyi “Demokarasi y’Impanga” iramutse ishyizwe mu bikorwa mu gihe cy’imyaka 25, ikibazo cy’irondakoko cyaba gikangawe bihagije mu Rwanda. Abahutu n’Abatutsi baba bamaze kumva ko ari abavandimwe, ko ibyiza ari uko bafatanya kubaka igihugu aho kurushanwa kugisenya. Buri wese yaba yaramaze kwiyumvamo Ishema ryo kuba umunyarwanda.
Iyi demokarasi iramutse yakiriwe neza n’Abanyarwanda, ikubahirizwa n’amashyaka ya politiki yose, igakoreshwa mu matora y’abayobozi bakuru b’igihugu,ikagenga imyumvire mishya y’abenegihugu, ibibazo by’ingutu by’irondakoko n’irondakarere byaba bibonye igisubizo kidakuka kandi n’ikibazo cyo gusimburana ku butegetsi (alternance) amaraso atagombye kumeneka, cyaba gisubijwe bidasubirwaho .
Banyarwanda urubuga ni urwanyu. Ngaho nimwinigure mu buryo bwubaka. Kunenga ntibihagije, niba hari icyo udashima muri iki gitekerezo, kigorore cyangwa nawe utange igisubizo cyarushaho gukemura ikibazo cy’akarengane kagirirwa ba Nyamuke, n’ikibazo cy’umwiryane Hutu-Tutsi ugiye kutumaraho abantu.
Nimugire Demokarasi.
Byemejwe na Komite Nyobozi y Ishyaka ISHEMA, le 12/10/2013
Ishami rishinzwe ubukangurambaga.
Ishema ry’u Rwanda.


text:
Ibimenyetso byereka umukobwa ko umuhungu amukunda (Igice cya 2)
1. Kuguhamagara cyangwa kukwandikira yasomye ku nzoga zisembuye
Abantu benshi bemera ko amagambo umuntu avuga yasinze akenshi biba ari na byo bitekerezo bye iyo atasinze, no mu cyongereza baravuga ngo “A drunk’s person’s words are a sober person’s thoughts”.
Ibi rero babishingira ku kuba inzoga zisembuye akenshi zituma umuntu abasha kugaragaza amarangamutima ye ashize amanga (isoni).
Inzobere mu kumenya ko abantu babiri baberanye (matchmakers), zemeza ko niba umuhungu aguhamagaye cyangwa akakwandikira ubutumwa bugufi yasinze, uzamenye ko akwiyumvamo, ariko na none ugomba kwitondera babandi bahamagara mu gicuku bavuga amagambo aterekeranye.
2. Umusore ugukunda iyo uri hafi ye ahindura imyitwarire
Ubusanzwe abasore bafite uburyo bitwara butandukanye n’ubw’abakobwa igihe bahuye n’ikibazo rukana, ariko nubona afite ukuntu yahinduye imyitwarire mu buryo budasanzwe, nko kuvuga menshi cyangwa kuvuga make igihe uri hafi ye, birashoboka ko yagukunze ariko akaba atazi uburyo yabyerekana. Ku bakobwa ho usanga babuze ibyicaro cyangwa baturatuye nk’uko bamwe babivuga.
3. Kwambara neza ngo akugaragarire neza
Ibi birumvikana cyane. Nta mukobwa wifuza gusohokana n’umuhungu ugaragara nk’ingegera. Nubona rero umusore yahinduye imyambarire agashyiramo udukabyo igihe azi neza ko muza kubonana, ni ikimenyetso kigaragarira buri wese ko uwo muntu akwemera.
4. Agusaba ko yakugurira utuntu dutandukanye
Umuhungu nagusaba ko mujyana akakugurira amafunguro ku mugoroba (dinner), cyangwa se akagusaba ko yagufasha mu kibazo runaka gisaba amafaranga, uzamenye ko yifuza kugufata neza no kukunezeza kuko agukunda.
5. Inshuti zanyu zibaha rugari (Kubaha amahoro ngo mwiganirire)
Nujya gusura umuhungu ugasanga ari kumwe n’inshuti ze ukabona zirahagurutse ziragiye, uzamenye ko uri umuntu we bikomeye, kuko icyo gihe uhita umenya ko yabakubwiye kandi ko akeneye kubona umwanya wa mwembi gusa.
6. Iyo hagize ugusagarira arakurengera
Kimwe n’abagore, abagabo na bo bazi kurwana ku byabo iyo hagize ushaka kubangamira uwo bakunda. Urugero, iyo umusore azanye amahane muri mu kabari cyagwa agatangira kukubuza amahoro ukabona umuhungu aje kumugukiza, ekenshi ibi bikorwa n’umuhungu ugufitiye urukundo. Kandi n’ubwo ari ibintu bishimishije, ni n’ikimenyetso cyiza cyane kikwereka amarangamutima agufitiye.
7. Ikimenyetso cya nyuma: Iyo urwaye cyangwa wumva utameze neza, akuba hafi
Mu miterere y’umubiri wa muntu, abagabo kuva kera na kare barangwa no guhora biteguye gufasha abo bakunda. Niba urwaye umusore akagusaba ko yaza kukureba akuzaniye icyo ubasha gufata (icyo kunywa cyangwa amafunguro) ntuzirirwe wibaza byinshi, uzamenye ko uwo muntu agushakaho umubano ukomeye.


text:
Abarenga ibihumbi 90 bamaze kwiyandikisha gukorera impushya zo gutwara ibinyabiziga
Abifuza kubona impushya zo gutwara ibinyabiziga baravuga ko kuba icyorezo cya Covid 19 cyaragabanije ubukana, byabahaye amahirwe yo gusubukura ibikorwa byo kwihugura, bakaba biteguye kwitwara neza mu bizamini bizatangira ku wa mbere w'icyumweru gitaha.
0
Mu Mujyi wa Kigali, ahari amashuri yigisha ibirebana no gutwara ibinyabiziga, abanyeshuri bitabiriye kwihugura haba kuri moto n'imodoka z'amoko anyuranye. Baritegura ibizamini bizatangira ku wa mbere, byo gukorera impushya zo gutwara ibinyabiziga zaba iz'agatenyo n'iza burundu.. Havuguramye Faustin, wiga moto ati « Twari tumaze igihe dufite inyota yo gukora, covid yarabivangavanze, nize moto, dukora ibizamini bitatu, niteguye neza kuba ngiye gukora, niteguye kuyibona, izamfasha mu bucuruzi bwanjye njye njyana imizigo ku isoko. » Na ho Providence Abahuje, wiga imodoka ati « Bongeye kuduha amahirwe yo gukora bitewe nuko icyorezo kigenjeje make, byatumye tugira morale yo kwiga, amahirwe twabonye tuyabyaza umusaruro, twiteguye gutsinda, nkatwe urubyiruko kubona permi ni kimwe mu byagufasha kubona akazi. » Abigisha gutwara ibinyabiziga bo bavuga ko bisaba gushyiramo imbaraga nyinshi bitewe n'igihe abanyeshuri bamaze batihugura. Nyandwi Michel ati « Hari abaje barasubiye inyuma bitewe no kumara igihe kinini batiga,bituma batangira bushyashya ariko ubu bageze ku rwego rwiza,tubasaba kwiga gushyiramo imbaraga n' umwete kuko kubona permi bisaba kuba warize neza kandi ufite ubushake. » -Murigo Alex ati « Twagerageje gushyiramo ingufu,abanyeshuri ni benshi ariko tubitaho tukabaha ubumenyi, urugero aba bifuza kubona E,bibasaba kuba barabonye C,basanzwe batwara imodoka zirimo izitwara imicanga, fuso,icyo twifuza ni uko batsinda,imbaraga twazishyizemo kandi bamaze kubimenya. Mu Rwanda habarurwa amashuri arenga 70 yigisha gutwara ibinyabiziga.Umuvugizi wa Polisi y'u Rwanda CP John Bosco Kabera avuga ko ibihe u Rwanda rurimo, byemera ko abantu bashobora gukorera impushya zo gutwara ibinyabiziga, ariko birinda covid 19. Ati « Impinduka zajemo ni uko ubu hari ukwiyandikisha guhoraho,ntago byari bisanzwe,icya 2 ni uko polisi izajya isohora urutonde rw'abo igiye gukoresha mu gihe runaka yavuze, bitavuze ko abandi batazakora, ifata urutonde ikurikije abantu bagiye biyandikisha bakurikirana, abapolisi nibava hano mu Mujyi wa Kigali bazajya mu Ntara y'Amajyepfo, Iburengerazuba, Amajyaruguru, Iburasirazuba. Abataribonye ku rutonde rw'Umujyi wa Kigali , bamenye ko nituva mu ntara ari bo bazakurikira. Icyo tubwira abantu ni ugukorera impushya, bakirinda impanuka, aho bavuye n’aho bagiye bakagerayo amahoro. » Polisi y'u Rwanda ivuga ko abiyandikishije mu Mujyi wa Kigali barenga ibihumbi 16. Ku ikubitiro bazahera ku bantu 4500 bazakora kuva tariki 11 kugeza kuri 22. Abiyandikishije mu gihugu hose haba ku mpushya z'agateganyo n'iza burundu bo barenga ibihumbi 90.
Mu Mujyi wa Kigali, ahari amashuri yigisha ibirebana no gutwara ibinyabiziga, abanyeshuri bitabiriye kwihugura haba kuri moto n'imodoka z'amoko anyuranye. Baritegura ibizamini bizatangira ku wa mbere, byo gukorera impushya zo gutwara ibinyabiziga zaba iz'agatenyo n'iza burundu..
Havuguramye Faustin, wiga moto ati « Twari tumaze igihe dufite inyota yo gukora, covid yarabivangavanze, nize moto, dukora ibizamini bitatu, niteguye neza kuba ngiye gukora, niteguye kuyibona, izamfasha mu bucuruzi bwanjye njye njyana imizigo ku isoko. »
Na ho Providence Abahuje, wiga imodoka ati « Bongeye kuduha amahirwe yo gukora bitewe nuko icyorezo kigenjeje make, byatumye tugira morale yo kwiga, amahirwe twabonye tuyabyaza umusaruro, twiteguye gutsinda, nkatwe urubyiruko kubona permi ni kimwe mu byagufasha kubona akazi. »
Abigisha gutwara ibinyabiziga bo bavuga ko bisaba gushyiramo imbaraga nyinshi bitewe n'igihe abanyeshuri bamaze batihugura.
Nyandwi Michel ati « Hari abaje barasubiye inyuma bitewe no kumara igihe kinini batiga,bituma batangira bushyashya ariko ubu bageze ku rwego rwiza,tubasaba kwiga gushyiramo imbaraga n' umwete kuko kubona permi bisaba kuba warize neza kandi ufite ubushake. »
-Murigo Alex ati « Twagerageje gushyiramo ingufu,abanyeshuri ni benshi ariko tubitaho tukabaha ubumenyi, urugero aba bifuza kubona E,bibasaba kuba barabonye C,basanzwe batwara imodoka zirimo izitwara imicanga, fuso,icyo twifuza ni uko batsinda,imbaraga twazishyizemo kandi bamaze kubimenya.
Mu Rwanda habarurwa amashuri arenga 70 yigisha gutwara ibinyabiziga.Umuvugizi wa Polisi y'u Rwanda CP John Bosco Kabera avuga ko ibihe u Rwanda rurimo, byemera ko abantu bashobora gukorera impushya zo gutwara ibinyabiziga, ariko birinda covid 19.
Ati « Impinduka zajemo ni uko ubu hari ukwiyandikisha guhoraho,ntago byari bisanzwe,icya 2 ni uko polisi izajya isohora urutonde rw'abo igiye gukoresha mu gihe runaka yavuze, bitavuze ko abandi batazakora, ifata urutonde ikurikije abantu bagiye biyandikisha bakurikirana, abapolisi nibava hano mu Mujyi wa Kigali bazajya mu Ntara y'Amajyepfo, Iburengerazuba, Amajyaruguru, Iburasirazuba. Abataribonye ku rutonde rw'Umujyi wa Kigali , bamenye ko nituva mu ntara ari bo bazakurikira. Icyo tubwira abantu ni ugukorera impushya, bakirinda impanuka, aho bavuye n’aho bagiye bakagerayo amahoro. »
Polisi y'u Rwanda ivuga ko abiyandikishije mu Mujyi wa Kigali barenga ibihumbi 16. Ku ikubitiro bazahera ku bantu 4500 bazakora kuva tariki 11 kugeza kuri 22. Abiyandikishije mu gihugu hose haba ku mpushya z'agateganyo n'iza burundu bo barenga ibihumbi 90.


text:
Umwubatsi wabaye umudozi! Urugendo rwa Turahirwa Moses wambika Perezida Kagame
Written by Arsene Muvunyi on 13th March 2020
Izina Moshion rimaze kuba ikimenyabose mu Rwanda no muhanga kubera imyambaro myiza cyane ikorerwa muri iyi nzu y’imideli.
Simpamya neza ko ku myaka yawe waba utarataha ubukwe ngo ubone umukwe yambaye umushanana utakishijwe imigongo ikoze mu masaro y’umukara n’umweru.
Ibuka amafoto y’umuhango wo gusaba umukobwa wa Perezida w’ u Rwanda, Ange Kagame, cyangwa se ubwo umuyobozi wa Umuyobozi mukuru yasabwa akanakobwa, imishanana yari yambawe n’abakwe yari umweru ariko itakishijwe imigongo.
Inshuro zitari nke wabonye umufasha w’umukuru w’igihugu, Jeannette Kagame yambaye amakunzu cyangwa se amashati meza atakishijwe imigongo y’amabara y’umweru n’umuhondo cyangwa se umukara n’umweru.
Mu mashati menshi yakorewe mu Rwanda Perezida Kagame akunze kwambara hagaragagaramo atakishijwe imigongo. Inje mu mutwe nonaha ni iyo yari yambaye ubwo yagezaga ku banyarwanda ijambo ritangiza umwaka wa 2020.
Mu mafoto y’abayobozi bakuru benshi bitabiriye umwiherero w’umwaka wa 2020 twabonye ubwiganze bw’imyenda itakishijwe imigongo.
Uretse abayobozi batandukanye bakomeye bagaragaye muri iyi myenda, ibyamamare mu ngeri zitandukanye byitabiriye kuyigura nk’abagura amasuka.
Iyi myenda yose yakozwe n’umusore umaze kuba umunyabigwi mu ruganda rw’imideli Moses Turahirwa washinze inzu yitwa Moshions, akaba ari we wari umutumirwa mu kiganiro cya Breakfast gikorwa na Sandrine na Arthur kuri KISS FM.
Mu mwaka ushize yahawe igihembo nka rwiyemezamirimo wateje imbere ibikorerwa mu Rwanda muri RDB Business Excellency Awards 2019.
Nyamasheke- Kigali
Urugendo rwa Moses Turahirwa rwatangiriye i Nyamasheke mu Ntara y’Uburengerazuba aho yavukiye akanahakurira kugeza arangije amashuri yisumbuye.
Mu bwana bwe ngo yakundaga gukora utuntu tw’ubukorikori yifashishije ibikoresho yabonaga mu cyaro nk’amakoma akayakuramo imitako cyangwa imyambaro.
Mu gihe abandi babaguriraga imyenda mu maduka, Turahirwa we yahitagamo kwidodeshereza ndetse agategeka abadozi uko babigenza, ibigaragaza ko ibyo akora biri mu maraso ye kuva kera.
Ibyo kumurika imideli yabyumvanaga abana biganaga mu mashuri yisumbuye baturukaga mu mujyi wa Kigali, bimutera amatsiko yo kubijyamo.
Mu mwaka wa 2010 nibwo yimukiye mu mujyi wa Kigali ubwo yari agiye kwiga muri kaminuza.
Turahirwa yabwiye KISS FM ko ubwo yageraga mu Mujyi wa Kigali yatangiye gukora ibijyanye no kumurika imideli y’abandi ariko afite intego yo kuzahanga iye.
Ati “Natangiye kwinjira mu ruhando rw’imideli muri rusange mu 2011 nkirangiza kwiga amashuri yisumbuye. Natangiye nk’umuntu werekana imyenda y’abandi ariko nari mfite iyo nyota yo kujya muri urwo ruganda rw’imideli mpera ku kwerekana imyenda, ntangira kumenyana n’ibigo by’abanyamideli, abakora imyenda…”
Uyu musore ni umwe mu banyuze mu kigo cy’abanyamideli cyitwaga Premiere Model Agency cyanyuzemo benshi bafite izina rikomeye kuri ubu.
Nyuma y’imyaka ibiri amurika imideli y’abandi, Moses Turahirwa yiyemeje gushaka uburyo yava mu byo kumurika iy’abandi atangira gukora ibishushanyo by’imyenda agashaka abayimudodera.
Ati “[…] Ntangira kumenyana n’abadozi aho nari ntuye, nkababwira nti ‘mfite akantu, twicarane undodere kano kantu’, ntangira kumenya ibijyanye n’amamashini adoda bigenda bizamuka.”
Icyo gihe yabikoraga nko kwishimisha no gushaka icyo ahugiraho mu gihe atari mu ishuri, nta mafaranga yateganyaga kubikuramo.
Umwubatsi wabye umudozi
Turahirwa Moses ibyo gukora imideli yatangiye abantu bamwe batabyumva ariko we yari azi icyo ashaka abima amatwi akomeza kwishushyanyiriza imyenda.
Aho yize mu ishuri rikuru rya IPRC Kigali yigaga ibijyanye n’ubwubatsi [Civil Engineering] mu ishami ry’amazi ariko ntabwo yigeze afata impapuro ngo ajye gusaba akazi ku ishantiye.
Mu mwaka 2015 yinjiye mu by’imideli nk’umwuga yiyita Moshions ndetse atangira kwitabira ibitaramo byo kumurika imideli n’ubwo icyo gihe ubushobozi bwari bukiri hasi.
Ati “Natangiye kureba abantu bari basanzwe bategura amamurika gurisha cyangwa se amaserukiramuco y’imideli. Ubwo bari banzi nk’umurika imideli mbwira John wa Kigali Fashion Week nti ‘mfite imyenda nshaka kwerekana uzampe amahirwe muri uyu mwaka nzerekane imyenda’.”
Nyuma yo kwerekana imyenda ye muri Kigali Fashion Week abantu bakunze umwihariko we wo kudakoresha ibitenge byari byarabaye nk’icyita rusange, batangira kumugana.
Umwihariko w’imigongo
Uretse ko hari abasigaye bayigana, ubundi ikaranga imyenda yakozwe na Moshions ni imigongo iba iyitatse mu buryo butandukanye.
Ubundi imigongo ni imitako imyemenyerewe mu muco wa Kinyarwanda. Inyandiko zitandukanye zivuga ku mateka y’u Rwanda, zigaragaza ko imigongo yatangiye gukoreshwa ahagana mu kinyejana cya 19, mu bwami bw’Igisaka ubu ni mu Karere ka Kirehe mu ntara y’Uburasirazuba.
Imigongo ngo yazanywe na Kakira wari umwana w’umwami w’Igisaka Kimenyi nyuma yo gushaka uko yajya ataka inzu ye, akaba ari byo avumbura.
Kakira yifashishije amase y’inka mu gukora imigongo ku nzu ye, amabara atandukanye akayakura mu ngwa [umweru], igitaka , amazi y’ibiti n’ivu ry’ibirere kugira ngo bitange ibara ry’umukara. N’ubu mu bice bitandukanye cyane cyane ahabera ibikorwa by’ubukerarugendo hagaragara inzu zitakishijwe imigongo.
Turahirwa avuga ko yatekereje gukoresha imigongo mu myenda ye nko gushaka umwihariko ariko kandi ugaragaza umuco nyarwanda.
Ati “Nashakaga gukora ikintu abandi bantu batari barimo gukora ariko noneho nkashaka ikintu kinsubiza ku isoko yo mu Rwanda cyangwa se ku murange nyarwanda.”
Uko yambitse umuryango wa Perezida Kagame
Umukuru w’igihugu n’abo mu muryango we ni abantu bakomeye cyane ku buryo umuntu uwo ari wese ugira akazi abakorera mu buzima bwabo bwari munsi aba ari intoranywa.
Birashoboka ko hari abatekereza ko ibyo umuryango w’umukuru w’igihugu ukoresha byose biba byatumijwe mu mahanga mu nganda zikomeye ku Isi, ariko siko biri kuko bambara imyenda yakorewe mu Rwanda cyane cyane iyakozwe na Moshions.
Kwambika uyu muryango byari mu nzozi za Turahirwa ariko yumvaga ko ari ibidashoboka.
Nyuma yo kwambika abandi bayobozi bakomeye batandukanye umunsi umwe yahamagawe kuri telefone n’umuntu atari azi abwirwa ko , Madamu Jeannette Kagame yifuza ko bahura.
Ati “ Umwaka ushize ndabyuka numva umuntu arampamagaye ati ‘uzaba uri ku kazi ryari ko nyakubahwa umufasha wa Perezida wa Repubulika azagusura cyangwa se ukwamwereka ibyo ukora kugira ngo arebe niba yagira imyenda akoresha’.”
Haciye igihe kitari gito, baje kongera kumuhamagara baramusura, babonana amaso ku maso inzozi ze azikabya atyo, atangira kumwambika.
Moses Turahirwa avuga ko kuba umuryango wa Perezida Kagame waramugiriye icyizere ukambara imyenda yakoze ari inkunga ikomeye wamuteye.
Ati “ Kuri njyewe binyubakamo icyizere cy’uko ibyo ndi gukora ngomba gukomeza kubishyiramo umuhate kandi bifite ahantu biri kugera. Iyo rero ni inkunga ikomeye, umuryango w’umukuru w’igihugu ni abantu b’icyitegererezo muri iki gihugu, numva ko ari inkunga ikomeye noneho bikandema ko ngomba gukora ibintu birushijeho.”


text:
Gisagara:Inka bahawe muri Girinka zaciye amakimbirane mu baturanyi
Yanditswe na admin
Abaturage bo mu Karere ka Gisagara mu Murenge wa Kansi, barahamya ko inka bahawe muri gahunda ya Girinka zatumye amatiku n’inzangano byabaga hagati muri bo byibagirana kuko ngo umuturage yirirwa yita ku nka ye, aho kwirirwa yirukanka avuga amagambo yakururaga inzangano hagati y’abaturage.
Aba baturage kandi bahamya ko Girinka ituma bumva ari bamwe ndetse bafite icyo bamariranye, kuko baba bazi ko amaherezo inka iri ku muturage izabyara ikagera k’utayifite, bityo bigatuma bumva bafite ibyo bahuriyeho.
Ibi abaturage babitangarije umuyobozi w’aka Karere Rutaburingoga Jerome, ubwo yari mu nteko y’abaturage inakemurirwamo ibibazo byabo, aho abenshi bagaragaje ko nta n’ibibazo bafite usibye umugore umwe mu nteko yose wagaragaje ko hari abamutekeye umutwe mu itsinda, ari ko nawe ubuyobozi bukamwizeza kumukurikiranira ikibazo kigakemuka vuba.
Muri iyi nteko abaturage ni bwo bashimiye umuyobozi w’Akarere ndetse bakamumenyesha ko Girinka yakemuye ibibazo byinshi, birimo no guca amazimwe n’inzangano.
Uwimana Immaculee, umwe muri aba baturage yagize ati “Ngewe niteje imbere ubwange, umusaruro uriyongera ariko naje gusanga korora inka bica amazimwe hagati y’abaturage, bigaca inzangano ahubwo abantu bagakundana.”
Kwa kundi umuntu yirirwaga avuga amagambo, nabonye iyo ufite inka utabibonera umwanya wo kwirirwa uvuga ya magambo y’amazimwe ateranya imiryango, kuko nkange mba mfite akazi ko kwita ku nka yange.”
Mukankuzi Stephanie, utuye mu Kagali ka Bwiza Umudugudu wa Nyaruhengeri, nawe yagize ati “Ndashimira ubuyobozi bwiza bwampaye inka ubu nkaba nywa amata. Rwose uko nari meze si ko nkimeze, kuko ubu nafashe ifumbire ndarunda, nsigaye mpinga nkeza, mpinga ibigori byinshi n’ibishyimbo ubu meze neza.”
Mukankunsi kandi yemeza ko inka yanongereye imibanire hagati ye na bagenzi be.Ati “Ubu tubanye neza n’abaturage ukeneye amata ndayamuha bigatuma tunarushaho gusabana nk’abaturanyi. Kandi ndimo nditegura kwitura ngaha inka umuturanyi wange.”
Umuyobozi w’ aka Karere Rutaburingoga Jerome, nawe yashimiye abaturage bagaragaje ko ubworozi bwaciye amakimbirane, bukanazamura ubukungu bwabo.
Yagize ati “Icyo mwavuze ni cyo abo numvise muvuga ko abantu boroye batagira umunabi, bumva bafite amahoro, ariko icyo bivuze ni uko baba bahuze bari mu bikorwa. Nta mwanya wo gutongana wabona kuko uri mu kazi k’ibigufitiye inyungu, buri wese rero nashake icyo akora.”
NSHIMIYIMANA EMMANUEL


text:
Ngoma: Imihigo 70 yagezweho ku gipimo cya 100%
Yanditswe na Manishimwe Noël
Ubuyobozi bw’Akarere ka Ngoma buratangaza ko mu mihigo 76 akarere kari kahize mu mwaka ushize w’imihigo wa 2018-2019, igera kuri 70 muri yo yeshejwe ku gipimo cya 100%, indi itandatu yeswa ku bipimo biri hejuru ya 60 %.
Ni ibipimo bigaragazwa n’isuzuma akarere kikoreye, hasuzumwa uko imihigo 22 ijyanye n’ubukungu, 41 iri mu nkingi y’imibereho myiza, na 13 ijyanye n’imiyoborere myiza n’ubutabera Akarere ka Ngoma kahize muri 2018-2019, yashyizwe mu bikorwa.
Ubuyobozi bw’Akarere ka Ngoma bugaragaza ko imihigo bahize ijyanye n’ubukungu yeshejwe ku gipimo cya 97.65%, iy’imibereho myiza yeswa kuri 99.47%, na ho mu miyoborere myiza n’ubutabera yeswa ku gipimo cya 97.65%
Mu nkingi y’ubukungu, Umuyobozi w’ako karere wungirije ushinzwe iterambere ry’ubukungu Rwiririza Jean Marie Vianney, agaragaza ko mu mihigo 22, itareshejwe ku bipimo bari biyemeje ari itatu.
Yagize ati: “Umuhigo wo kongera umusaruro twari twarahize ko tuzabigeraho 100% mu bihingwa duhinga byatoranyijwe mu Karere ka Ngoma ariko hari imirenge mu gutangira igihe k’ihinga yagize igihe k’izuba ibigori ntibyera neza mu bice bya Kibungo, Rukira, Murama, Remera.
Undi muhigo ni ujyanye n’umusaruro wa kawa twabonye umusaruro utari mwiza, uri ku gipimo cya 64%. Ahandi tutageze ku 100% ni mu kwinjiza imisoro n’amahoro.”
Akomoza ku mihigo yagezweho uko byari biteganyijwe Visi Meya Rwiririza yagize ati: “Mu mihigo yagezweho 100% irimo kugeza amazi meza ku baturage bo mu tugari twa Gahima na Gatonde banabonye amashanyarazi.
Undi muyoboro w’amazi twakoze ni uwa Kamfonyogo wararangiye ubu abatuye i Gashanda baravoma. Imihanda yarakozwe, hari undi muhigo w’amashanyarazi wa Nkanga-Sangaza-Ruhinga, ubu abaturage babonye amashanyarazi kandi urubyiruko rwatangiye no kuyabyaza umusaruro,…”
Umuyobozi w’Akarere ka Ngoma wungirije ushinzwe iterambere ry’imibereho myiza y’abaturage Kirenga Providence we avuga ko imihigo 39 muri 41 yari yahizwe mu nkingi y’imibereho myiza, yeshwejwe ku gipimo cya 100%.
Asobanura itaragezweho ku bipimo byifuzwaga yagize ati: “Muri rusange imihigo yareshejwe usibye umuhigo umwe wo kugira ubwisungane mu kwivuza bwa Mituweri twashoje umwaka turi kuri 78.9%, n’umuhigo wa kubyarira kwa muganga nta bwo twawesheje neza kuko turi kuri 99.7%”
Naho imihigo yeshejwe ku bipimo byifuzwaga Visi Meya Kirenga avugamo iyo kubakira no gutuza imiryango itishoboye byakozwe ku bufatanye n’abaturage, kubaka ibyumba by’amashuri, kubakira no gutuza imiryango 34 y’abarokotse Jenoside yakorewe Abatutsi itishoboye.
Yongeraho ati: “Twanubatse ikiciro cya mbere cy’urwibutso rwa Jenoside yakorewe Abatutsi rwa Rukumberi ndetse tubasha no gushyingura mu cyubahiro imibiri y’Abatutsi isaga ibihumbi 40 mu rwego rwo kubungabunga amateka. Twubatse ibyumba by’amashuri, n’ibindi.”
Bamwe mu baturage bo muri ako karere bahamya ko hari ibikorwa byakozwe mu mihigo ya 2018-2019 bari bakeneye, nubwo hari n’ibindi bakomeza kugaragaza ko bagikeneye.
Uwitwa Mbarushimana Abubakari wo mu Murenge wa Gashanda yagize ati : “Ibijyanye n’imihigo amazi ya Kamfonyogo twarayabonye ubu turavoma hafi yacu, ariko turanifuza umuhanda uhuza Kazo n’Umurenge wacu wa Gashanda.”
Undi witwa Nsengimana Jean Claude wo mu Kagari ka Nyaruvumu, mu Murenge wa Rukira ati: “Turashimira Ubuyobozi bw’akarere ibyinshi mu mihigo byagezweho natwe aha ngaha Cyamahehe rwose amazi yatugezeho no muri uyu mwaka wa 2019 umuriro watugezeho kandi rwose twe twari twarihebye tubona ibikorwa remezo bitazahagera ariko ubu twarabibonye, ubu dufite ivuriro rito, n’amashuri turayafite.”
Nambaje Aphrodise, Umuyobozi w’Akarere ka Ngoma yabwiye Imvaho Nshya ko mu guhiga hitabwa ku byo abaturage bagaragaje ko bakeneye cyane, kandi muri rusange ngo imihigo ya 2018-2019 akarere kayishyizemo imbaraga.
Mu mwaka wa 2017-2018, Akarere ka Ngoma kaje ku mwanya wa 22 mu turere 30 tw’u Rwanda mu kwesa imihigo. Meya Nambaje avuga ko ubu, ikifuzo ari ukuza ku mwanya mwiza mu kwesa iya 2018-2019, nk’uko abivuga.
Ati: “Mu mihigo, ukugenzura ni na we ukugenera umwanya. Icyo twifuza gusa ni uko tutakongera gutsikira.
Buriya nta bwo ari byiza ko utsikira kabiri, gatatu, kane, gatanu, twokoze rero ibishoboka byose kugira ngo tutazongera gutsikira. Icyo dukeneye ni amanota meza cyane n’umwanya mwiza cyane.”


text:
Hari abavuga ngo ’Njyewe nifitiye ibikomere byanjye reka mbanze mbikire nzabona gukora iby’abandi!’. Ntuzakira, ibikomere bikira ari uko ugiye no mu bandi [Apeti iza urimo urya]. Uko ujyenda mu bandi ufite ibyo bikomere, ni ko uzababera igisubizo. Nutegereza ngo ubanze ukire nibwo uzakiza abandi ntabwo bizashoboka muri iyi si igenda. Muri Yesu turagenda kugeza igihe tuzabona uburuhukiro.
Iyo ukemura ibibazo by’abandi kandi nawe ufite ibyawe uba ugaragazako uri intwari. Ntukemerere ibibazo ucamo kukubuza gukemura ibibazo by’abandi. Ugomba gukomeza urugendo uko byaba bimeze kose. Turi mw’Isi igenda.
Benedata, indogobe nk’inyamanswa(Isakari) itagira icyo ikora usibye guhekeshwa umutwaro, yagombaga kwemera gushyirwaho imbago igakoreshwa umurimo w’ubucakara kuruta kurwanirira gakondo ye n’amahoro ye mu ntambara yo kwibohora. Isakari guhetamisha urutugu ngo ashyirweho imbago no kumanuka hasi ngo yikorere imitwaro, ndetse no gukoreshwa ubucakara, ntabwo mu busanzwe byari bikwiriye ubwoko bwa Isiraheli (Ubwoko bw’Imana).
Bwari bwarahamagariwe gutegeka, rero kuba umucakara kwa Isakari kwari uguha amahirwe abanzi babo, cyane Abanyakanani( Abo Imana yari yarashyizeho umuvumo).
Ariko Isakari yarwanye intambara y’amayeri, yikorera imitwaro y’abandi. Baca umugani ngo[Ujya kwica ubukombe arabwagaza]. We yagiye mu banyakanani ngo munkoreze imitwaro yanyu, kandi ari bo baremewe kuyikorera! Imana yari yarabavumye ngo bazikorere imitwaro yabo. Isakari abinjiramo abatwaza imitwaro, bamwemerera kubana nabo n’ubwo yari umunyantege nke. Mu gitondo kimwe azinduka ari umunyembaraga ahindura igihug cyose, agira umugabane muri gakondo ya Isiraheli.
Benedata, umurimo wa Yesu ku isi, wari uwo kubohora abantu ngo bagire kuruhuka. Imana yamukoresheje ibikomeye kugira ngo tubone uburuhukiro muri we. Nawe muri uyu mwanya ubu butumire bwa Yesu ubwakire. “Abarushye n’abaremere we mwese munsange(Yesu) ndabaruhura” Isi yose irimo kuzenguruka, ariko ahantu iruhukira ni muri Yesu. Ese Yesu wamugize ubuturo, cyangwa wamugize ubuhngiro?